Samurai Wanita Terakhir

Filem The Last Samurai adalah salah satu filem hebat yang masih menjadi kegemaran saya sehingga sekarang. Salah satu babak yang tidak dapat saya lupakan ialah babak perang terakhir diantara pasukan Samurai yang disertai oleh Tom Cruise berhadapan dengan tentera Maharaja Jepun yang lengkap dengan senjata moden. Dikatakan bahawa filem ini adalah berasaskan daripada catatan kisah benar.

Namun demikian tahukah anda bahawa kisah pemberontakan puak Samurai seperti dalam filem tersebut bukanlah satu-satunya kisah yang pernah berlaku di Jepun. Malah selain daripada kisah The Last Samurai seperti yang telah difilemkan tersebut terdapat satu lagi kisah yang kurang popular yakni The last Samurai Women. Ya, sememangnya terdapat peristiwa benar yang berlaku pada zaman tersebut yang melibatkan perjuangan golongan wanita dari keluarga Samurai.

Wanita pahlawan dari puak Samurai yang saya maksudkan ini ialah, Nakano Takeko serta para pengikutnya yang hidup dari tahun 1847-1868. Beliau merupakan wanita dari puak samurai yang bernama Aizu. Puak Samurai Aizu adalah salah satu puak Samurai yang paling terkenal dan paling dihormati di Jepun. Samurai dari puak ini telah berkurun lamanya menjadi puak Samurai utama yang menjaga keselamatan Shogun. Oleh kerana itu para wanita yang lahir dari keluarga pua ini biasanya akan dilatih dalam seni mempertahankan diri termasuk menggunakan senjata bagi menjaga maruah keluarga dan keselamatan rumah kediaman mereka dari serangan musuh.

Dalam sejarah Jepun sebenarnya telah wujud banyak pahlawan-pahlawan wanita yang turut sama turun ke medan perang . Namun demikian oleh kerana dalam budaya Jepun kedudukan lelaki adalah lebih tinggi dari wanita dan tugas menjaga keselamatan negara serta kehormatan keluarga hanya diwajibkan dan dipertanggungjawabkan untuk lelaki, maka sumbangan para wanita selalunya tidak tercatat dan disudutkan dalam lembaran sejarah. Kecuali untuk beberapa keadaan tertentu dalam sejarah yang melibatkan wanita berstatus tinggi. Namun ianya tetap kurang pendedahan berbanding sejarah para pahlawan lelaki.

Nakano Takeko adalah salah seorang daripada mereka. Sejak dari kecil beliau telah diajar bermain pedang serta sejenis senjata yang dipanggil Naginata atau pedang tombak. Malah menurut petitih keluarga Samurai Aizu yang masih wujud sehingga sekarang, kehebatan Takeko dalam bermain Naginata sehinggakan beliau berjaya mengalahkan gurunya yang juga merupakan bapa saudara beliau sendiri. Setelah berjaya mengalahkan bapa saudaranya beliau menolak untuk dikahwinkan oleh keluarganya dengan lelaki yang telah dipilih pihak keluarga dan membuat keputusan untuk menjadi Jurulatih seni mempertahankan diri dan Naginata di Edo.

Dalam tempoh tersebut kuasa barat mula masuk ke Jepun untuk mendapatan pasaran perdagangan. Setelah berlakunya sedikit konfrontasi diantara Kerajaan Jepun dan pihak barat terutamanya Amerika, Maharaja Jepun telah terpaksa menandantangani perjanjian perdangangan dengan pihak barat. Keadaan ini tidak disukai oleh para Samurai dan pihak Shogun kerana mereka beranggapan Maharaja telah menjadi boneka kepada barat dan mencemar maruah Jepun.

Dipendekkan cerita, telah berlaku konflik diantara penyokong Maharaja dengan penyokong Shogun. Pihak tentera Maharaja yang telah dilengkapkan dengan senjata moden dari barat yang serba canggih telah mengalahkan Shogun dan menawan wilayah-wilayah yang dikawal oleh Shogun. Akhirnya Shogun menyerah kalah kepada Maharaja.

Namun demikian pengikut mereka terutama dari puak Samurai Aizu masih tidak mahu menyerah kalah. Dalam perang saudara ini yang menariknya bukan sahaja lelaki yang terlibat malah juga para wanita. Takeko bukan keseorangan dalam peristiwa ini tetapi beliau turut disertai oleh ramai lagi para pahlawan wanita dari puak Aizu. Sebenarnya dalam budaya Jepun tidak wujud apa yang dipanggil sebagai Samurai Wanita. Biasanya istilah yang diguna untuk para pahlawan wanita dari keluarga Samurai ini ialah Onna-bugeisha .

Dalam pertempuran yang dipanggil sebagai The Battle of Aizu ini Takeko telah mengetuai sekumpulan wanita Puak Aizu untuk menyerang tentera Maharaja yang lengkap dengan senjata api. Pasukan wanita ini digelar sebagai Aizu Joshitai. Takeko dan pasukannya telah menyerang tentera Maharaja dibahagian hadapan sebaik sahaja pasukan tentera Maharaja melepaskan das tembakan yang pertama. Dalam ruang waktu yang singkat ini beliau dan pasukannya telah berlari menerpa ke arah tentera musuh dengan menghayunkan Naginata.

Apabila tentera Maharaja melihat pasukan yang menyerang mereka dihadapan adalah para wanita, mereka telah membuat keputusan untuk tidak menembak sebaliknya terus berhadapan dengan pahlawan-pahlawan wanita tersebut dengan bayonet untuk menangkap mereka hidup-hidup. Mereka menyangka pasukan Takeko hanyalah pasukan wanita lemah yang diberikan senjata untuk mempertahankan diri . Namun alangkah terkejutnya mereka apabila mereka melihat bahawa pasukan wanita yang menyerang mereka ini bukanlah wanita biasa tetapi wanita pahlawan yang terlatih dalam ilmu perang. Ramai daripada tentera Maharaja yang mati akibat hayunan Naginata daripada pasukan Takeko ini.

Takeko dikatakan telah berjaya membunuh lebih kurang enam orang tentera musuh sebelum beliau sendiri ditembak dan cedera parah. Setelah beliau ditembak, adiknya yang baru berusia 16 tahun yang turut sama dalam dalam pasukan wanita tersebut telah memenggal kepala Takeko untuk mengelakkan daripada kepala kakaknya itu dijadikan trofi oleh pihak musuh. Adik Takeko berjaya menyelamatkan diri dan kepala tersebut telah diserahkan olehnya kepada seorang sami untuk dikebumikan.Walaupun pertempuran tersebut akhirnya dimenangi oleh pihak Maharaja, namun puak Aizu yang bertahan didalam Kota tidak mahu menyerah dan akhirnya setelah sebulan kubu mereka dibedil dengan meriam bertubi-tubi mereka terpaksa menyerah.

Namun para wanita puak Aizu tidak rela jika tubuh mereka dimamah oleh musuh atau dijadikan hamba seksual oleh musuh. Kerana sudah menjadi kebiasaan peperangan dalam tamadun Jepun, jika sesebuah castle atau kubu itu jatuh maka para wanitanya akan menjadi mangsa rogol atau dijadikan hamba pihak musuh. Oleh kerana itu mereka semua telah bertindak melakukan pembunuhan diri beramai-ramai. Dikatakan semasa tentera musuh masuk ke kubu tersebut didapati terdapat lebih daripada 200 mayat wanita Aizu yang mati membunuh diri. Oleh kerana pertempuran Aizu ini adalah pertempuran yang menandakan berakhirnya kewujudan kelas bangsawan Samurai, maka Takeko boleh lah dikatakan sebagai salah seorang Samurai wanita terakhir.

Begitulah kisah tentang The Last Samurai Women yang jarang sekali kita dengar. Sehingga ke hari ini puak Samurai Aizu masih mengingati jasa dan keperwiraan Takeko dan mereka masih meneruskan tradisi untuk melatih para wanita mereka bertempur dengan pedang dan Naginata. Walaupun dalam lembaran sejarah peranan pahlawan wanita dari keluarga Samurai ini disudutkan dan tidak diberikan pendedahan yang meluas, namun jasa, semangat kepahlawanan dan pendirian mereka patut kita kenang dan jadikan tauladan. Sekian.

~ASJ~

Sumber:

• Jennifer G. Wollock , Rethinking Chivalry and Courtly Love ,Greenwood Publishing Group. Santa Barbara California, USA.

• Stephen Turnbull, Samurai Women 1184-1877, Osprey publishing, England, UK.

• Krista Force, History of Samurai Women, Shodan Research paper, February 2012.


10 Fakta Menarik Mengenai Christopher Columbus

Sejak dari bangku sekolah, kita sentiasa diingatkan bahawa Christopher Columbus merupakan orang pertama yang menemui benua Amerika atau lebih tepat Dunia Baru walaupun pada awalnya menyangka sudah berada di benua Asia. 12 Oktober 1492 menjadi saksi kepada ketibaan beliau di Kepulauan Bahamas dan menandakan kepulauan tersebut sebagai wilayah yang dikuasai Raja Ferdinand dan Permaisuri Isabella. Baik atau buruk, ia mengubah lembaran sejarah yang diketahui pada ketika itu. Di sebalik jasanya itu, terdapat beberapa anekdot menarik berkenaan peneroka ini.

Semasa memulakan pelayaran ke sebelah Barat, Columbus melakukannya bukan untuk buktikan bahawa bumi itu bulat. Beliau tidak perlu lakukannya kerana cendekiawan-cendekiawan Yunani sudah membuktikan teori mengarut geng bumi rata (FE) sejak abad keenam Sebelum Masihi (BC). Berdasarkan pemerhatian dan pengiraan mereka berkenaan kedudukan matahari terbit dan terbenam, bayang-bayang dan aspek fizikal bumi itu sendiri, mereka menyimpulkan bahawa bumi itu bukan saja bulat tetapi juga berbentuk sfera. Dan kajian mereka ini diteruskan dan diwarisi oleh generasi-generasi seterusnya termasuklah ilmuan-ilmuan Islam dan cendekiawan-cendekiawan Eropah yang berkongsi kesimpulan sama. Maka amat mustahil dan tidak mungkin bagi Sepanyol dan Columbus untuk tidak mengetahui fakta ini.

Cerita sebenar di sebalik pelayaran ini ialah Columbus mahu membuktikan ada laluan dari sebelah Barat untuk sampai ke benua Asia. Keyakinan ini disokong berdasarkan dakwaan beliau bahawa lilitan bumi ini kecil dan ia boleh dieksploitasi untuk sampai ke Asia dari sebelah situ. Columbus cuba melobi ekspedisi ini pada tiga negara iaitu England, Portugal dan Perancis tetapi gagal berikutan kebimbangan mereka berkenaan jarak dan kos ekspedisi. Raja Ferdinand juga hampir-hampir menarik diri dari projek ini sebelum akhirnya memberi lampu hijau kepada ekspedisi Columbus.

Tetapi bagaimana mitos ini boleh tersebar? Jawapannya terletak kepada penulis kisah Sleepy Hollow, Washington Irving. Pada awal abad ke-19, Irving dijemput oleh perwakilan Amerika Syarikat ke Sepanyol, Alexander Hill Everett untuk menginap di kediamannya di Madrid. Semasa melawat bandar tersebut, beliau mendapati banyak rekod yang mencatatkan tentang kehidupan Columbus dan mahu menulis biografi berkenaan pelayar hebat ini. Tetapi sebagai seorang penulis, Irving tidak dapat menahan dirinya dari menambah elemen fiksyen pada kisah hidup Columbus iaitu ahli-ahli geografi Sepanyol memperlekeh idea Columbus bahawa bumi itu bulat. Akhirnya yang diperbodohkan ialah pembaca-pembaca karya Irving dan buku biografi tersebut mendapat sambutan hangat dalam kalangan pembaca. Bila itu berlaku, anekdot fiksyen Irving ini dianggap sebagai fakta yang masih kekal sehingga ke hari ini.

2. BUKAN ORANG PERTAMA SEBERANG LAUTAN ATLANTIK

Jika Columbus menyangka beliau orang Eropah pertama berjaya menyeberangi Lautan Atlantik, anggapan beliau salah. Ini kerana rekod tersebut dipegang oleh pemimpin Viking, Leif Eriksson dipercayai berjaya mendarat di Newfoundland pada 1000 Masihi, 400 tahun sebelum beliau berjaya mendarat di benua Amerika. Belum dicampur lagi dengan fakta bahawa sudah banyak tamadun yang dikatakan berjaya menjejakkan kaki ke benua Amerika atau sekurang-kurangnya tahu kewujudan benua tersebut. Bilang saja siapa yang dikatakan pernah sampai ke situ dari bangsa Phoenician dan tamadun China sampailah orang-orang Celtic dan Saint Brendan dari Ireland. Malah dikatakan orang-orang dari sebelah Afrika Barat juga pernah mendarat di benua Amerika dan berinteraksi dengan orang asli Amerika. Ironinya, hari ini Amerika Syarikat mengiktiraf dan meraikan satu hari sebagai Hari Columbus dengan meriah walaupun beliau tidak pernah menjejakkan kaki ke situ sedangkan Hari Leif Eriksson yang diraikan pada 9 Oktober dipandang sepi.

3. ‘BETA TAK BAGI BERSEBAB’

Sedekad sebelum ekspedisi tersebut dilancarkan, Columbus cuba melobi sokongan raja-raja Eropah untuk membiayai ekspedisinya. Pada Columbus, ekspedisi ini boleh membuka jalan kepada penerokaan benua Asia dari sebelah Barat. Namun seperti dijangka, raja-raja England, Perancis dan Portugal enggan melayan permintaan mereka. Alasannya ialah perkiraan Columbus tersebut salah dan pelayarannya mungkin mengambil masa lebih lama dari tempoh yang dijangkanya. Penasihat-penasihat Raja Ferdinand turut membangkitkan perkara sama apabila Columbus cuba melobi ekspedisinya kepada baginda. Dan apa yang diperkatakan pengkritik-pengkritik beliau ada benarnya. Beliau lupa mengira ukuran sebenar lilitan bumi dan keluasan saiz lautan. Tetapi Columbus bernasib baik, pelayarannya itu membawanya ke Dunia Baru.

Pada abad ke-15 Sepanyol, kapal-kapal biasanya dinamakan sempena nama wali atau orang suci yang berjasa kepada agama Kristian. Tetapi bagi pelayar-pelayar, mereka ada nama-nama kurang enak untuk kapal mereka. Contohnya, salah satu kapal yang digunakan Columbus semasa berlayar ke Dunia Baru iaitu Pinta yang diterjemahkan sebagai pelacur dalam Bahasa Sepanyol. Santa Clara diberi gelaran Nina sebagai tanda penghormatan kepada pemilik kapal tersebut, Juan Nino. Sementara Santa Maria pula walaupun dipanggil dengan nama rasminya, ia diberi gelaran La Gallega sempena nama wilayah Galicia di mana ia dibina.

Pada 24 Disember 1492, salah seorang daripada anak kapal Santa Maria melanggar kawasan batu karang di utara perairan Hispaniola, berhampiran Cap Haitien, Haiti. Akibatnya, ini memaksa anak-anak kapal Columbus menyelamatkan saki-baki muatan Santa Maria semasa Krismas 1492. Dan ini juga memaksa Columbus kembali semula berlayar ke Sepanyol dengan Nina. Sepeninggalannya, 40 orang anak kapal yang ditinggalkan di situ membina petempatan Eropah pertama di benua Amerika iaitu La Navidad. Tetapi kisah La Navidad berakhir dengan tragis kerana apabila Columbus kembali ke situ pada musim luruh 1493, semua 40 anak kapal di situ sudah mati.

Walaupun dikenali sebagai seorang pelayar dan peneroka hebat. Columbus turut dikenali kerana bersikap zalim terhadap penduduk tempatan dan peneroka-peneroka Sepanyol di Hispaniola. Penduduk tempatan yang gagal mengutip sejumlah besar emas akan dipotong tangan. Sekiranya ada peneroka Sepanyol mahu memberontak dan menggugat pemerintahannya sebagai gabenor, siap sedialah berhadapan hukuman gantung sampai mati. Berang dengan tindakannya ditambah dengan dakwaan berlakunya salah laku pentadbiran, peneroka-peneroka ini mengadukan hal mereka kepada Raja Ferdinand. Akibatnya, sebuah suruhanjaya diraja tiba di Hispaniola dan membawa pulang Columbus dalam keadaan dirinya dirantai pada Ogos 1500. Walaupun baginda memecat Columbus dari jawatannya sebagai Gabenor Hispaniola, beliau bernasib baik kerana Raja Ferdinand membebaskannya dan sedia membiayai ekspedisi keempat yang dirancangnya.

Empat tahun selepas insiden beliau ditahan dan dirantai, Columbus kembali semula berlayar dan pada Februari 1504, kapalnya terkandas di Jamaica. Tambah memburukkan keadaan, separuh daripada anak kapal meninggalkannya dan penduduk tempatan enggan memberi makanan kepada mereka. Tetapi hasil daripada pengetahuannya dalam bidang astronomi, Columbus tahu gerhana bulan akan berlaku pada 29 Februari 1504. Atas sebab itu, Columbus mengancam sekiranya mereka berterusan dengan pendirian mereka ini, Tuhan beliau akan murka berkenaan tindakan mereka ini dan bulan akan muncul dalam keadaan marah sebagai tanda kemurkaan-Nya. Dan seperti dijangka, gerhana bulan berlaku yang menggelapkan bulan dan menukarnya jadi merah. Bimbang akan keselamatan mereka, penduduk tempatan yang ketakutan segera memberi bekalan makanan kepada beliau dan krewnya serta merayu belas kasihan Tuhannya kepada mereka.

Dua tahun selepas ekspedisi terakhirnya, Columbus mati dan dikebumikan di Valladolid, Sepanyol pada 1506 sebelum dipindahkan ke Seville. Atas permintaan menantu perempuannya, mayat Columbus dan anaknya, Diego dibawa menyeberangi Lautan Atlantik menuju ke Hispaniola dan dikebumikan di Gereja Santo Domingo. Selepas Perancis menawan Hispaniola pada 1795, pihak Sepanyol yang berundur segera membawa lari mayat Columbus dan mengebumikannya di Cuba sebelum dibawa pulang ke Seville selepas Perang Sepanyol-Amerika Syarikat pada 1898. Namun ada satu kejutan menanti di Santo Domingo iaitu sebuah keranda mengandungi mayat dan nama pelayar tersebut ditemui pada tahun 1877. Jadi, mana satu sebenarnya mayat Columbus? Ujian DNA yang dijalankan pada 2006 mengesahkan mayat yang dikebumikan di Seville memang milik Columbus. Namun bila para saintis mahu menguji DNA mayat yang dikebumikan di Hispaniola atau Republik Dominica, permintaan tersebut ditolak. Ramai berpandangan sebahagian jasad Columbus berada di Dunia Lama dan Dunia Baru.

Selepas kematian Columbus, waris-waris beliau melancarkan tindakan perundangan ke atas monarki Sepanyol dengan mendakwa monarki tidak memberi mereka wang dan keuntungan sepatutnya yang diraih hasil daripada ekspedisinya. Kebanyakan tuntutan ini dapat diselesaikan menjelang tahun 1536. Tetapi ada tuntutan mengambil masa beratus tahun untuk diselesaikan dan melibatkan beberapa generasi di mana ianya akhirnya berakhir pada ulangtahun ke-300 pelayaran Columbus ke Dunia Baru iaitu pada tahun 1790.

Walaupun dikenali sebagai seorang pelayar dan pengembara, masih banyak misteri menyelubungi kehidupannya. Kebanyakan sejarawan bersetuju Columbus dilahirkan di Genoa, Itali tetapi ada juga berpandangan beliau berasal dari Sepanyol, Poland atau Greece. Namanya dalam Bahasa Itali ialah Cristoforo Colombo yang diketahui sebagai nama sebenarnya dan dalam Bahasa Sepanyol sebagai Cristobal Colon. Tetapi Columbus dan beberapa pihak merujuk dirinya sebagai Christoual, Christovam, Christoferrus de Colombo dan Xpoual de Colon. Sesetengah berspekulasi nama beliau ini diambil dari nama seorang lanun bernama Colombo.

SUMBER


Asal-Usul Orang Sámi: Ada Kaitan Dengan Melayu Ke?

Beberapa bulan lepas, Saya telah menerima keputusan ujian DNA yang dibeli dari laman web My Heritage, sebuah syarikat Genealogy yang menawarkan servis ‘ancestry test’ melalui pembelian kit ujian DNA, makmal mereka berpengkalan di Texas, Amerika Syarikat.

Melalui keputusan yang dipaparkan dalam platform My Heritage, didapati bahawa 1% genetik datang dari kawasan Baltik, Eropah Timur yang merangkumi negara seperti Estonia, Latvia dan Lithuania.

Beberapa orang kenalan yang turut melakukan ujian ini sama-sama mempunyai genetik hampir serupa dengan jumlah kecil dna ‘Baltik’ dalam susunan genetik mereka.

Rupanya genetik Baltik ini sebenarnya boleh dikaitkan dengan salah satu suku Nomad di Eropah Timur, penutur Bahasa Finno-Ugric ini menduduki kawasan Skandinavia dan juga mendiami di sepanjang pesisir Laut Baltik atau lebih tepat lagi di Teluk Bothia.

(Penafian: Artikel ini tidak ditaja oleh My Heritage dan kenyataan di atas adalah bersifat teori melalui data kualitatif dan perkongsian maklumat, bukan berdasarkan penyelidikan empirikal)

Jadi Siapakah Orang Sámi Ini?

Asal-Usul Orang Sámi

Orang Sámi merupakan suku Nomad yang mendiami kawasan paling Utara di Eropah. Selama beribu-ribu tahun mereka hidup di kawasan yang dipanggil Sápmi, wilayah yang meliputi negara-negara Skandinavia seperti Norway, Sweden dan Finland.

Dari segi bahasa, agama, budaya orang-orang Sámi jauh berbeza dengan kumpulan etnik Skandinavia yang lain; namun corak penempatan dan gaya hidup juga boleh berbeza-beza di kalangan orang Sámi.

Nenek moyang etnik Sami dipercayai berasal dari suku Samoyed/Nenets yang datang dari Utara Arktik Rusia sebelum berpindah ke Barat.

Antara seni ukiran petroglif termasuk motif Zoomorph berbentuk Rusa, Bot, dan ukiran bersifat ‘antropomorfisme’(atribusi sifat manusia) menunjukkan bahawa nenek moyang orang Sámi tinggal di sepanjang Pantai Lautan Artik di Utara Norway 10,000 tahun yang lalu.

2.000 tahun yang lalu, orang Sámi mendiami semua kawasan yang kini dikenali sebagai Finland. Dokumen tertua mengenai orang Sámi bertarikh 98M oleh Ahli Sejarah Rom, Tacitus , di mana mereka dirujuk sebagai ‘pemburu fenni’ di Utara.

Tacitus menggambarkan mereka dengan pakaian berbulu, mengembara dengan Ski dan memburu rusa demi kelangsungan hidup .

Dokumen Cina pada 500 Masehi juga menyatakan kewujudan kumpulan masyarakat yang tinggal di kawasan Sápmi yang menggunakan haiwan Rusa sebagai pengangkutan.

Berikutnya, etnik Sámi turut muncul pada abad 555 Masehi dalam catatan Yunani, Ahli Sejarah Yunani, Procopius menggelar mereka sebagai ‘Scandinavia Thule’.

Secara tradisi, Bahasa Sami hanya digunakan secara lisan dan mereka tidak mempunyai tulisan, maka kebanyakan dokumen sejarah yang membincangkan mengenai orang Sami direkod oleh bangsa lain.

Identiti Sámi Dan Kepentingan Bahasa Mencerminkan Gaya Hidup

Orang Sámi, juga dikenali sebagai Sami dan Saami, sebelum ini dikenali sebagai Lapps dan Laplanders sama seperti perkataan yang digunakan untuk merujuk kepada banyak budaya purba, istilah ini telah menjadi lapuk (dan kurang tepat dari segi politik).

Dalam bahasa Skandinavia moden “Lapp” bermaksud ‘tampalan; dan dengan itu ia mencadangkan bahawa identiti orang Sami sebagai puak yang memakai pakaian bertampal(pakaian berbulu?).

Walau bagaimanapun Laplander tidak cukup tepat kerana ada masyarakat bukan dari etnik Sami yang tinggal di kawasan Lapland. Perkataan Sámi sendiri berasal dari Proto-Finnic dan secara kebiasaanya diterjemahkan kepada “tanah”.

Bahasa Sámi kaya dengan perbendaharaan kata untuk perkataan yang berkaitan dengan alam semula jadi dan alam sekitar, dengan istilah yang tepat menerangkan unsur-unsur seperti tanah, air dan salji.

Kepercayaan Dan Kehidupan Harian Tradisional dalam Masyarakat Sámi

Agama tradisional Sámi adalah Paganisme Politeistik. Disebabkan oleh keluasan Sápmi yang luas, terdapat perbezaan yang dilihat dalam aspek kehidupan masyarakat beragama dan tidak beragama. Walau bagaimanapun, kepercayaan tertua dikaitkan dengan Animisme dan hubungan rapat dengan ‘natural’ bumi, seperti yang digambarkan dalam ‘ancestral rock art’.

Pegangan Panteisme yang kuat dalam kehidupan sehari-hari adalah elemen utama kerohanian tradisional Sámi.

Masyarakat Sámi terdiri daripada Siida (kumpulan keluarga) yang tinggal dan berkongsi sumber semula jadi. Seorang siida diketuai oleh individu tertua dalam kumpulan itu, tanpa mengira jantina. Pemimpin siida mengawal semua aspek kehidupan seharian – menentukan bila kumpulan mereka akan bergerak, menentukan kawasan memancing dan perkara-perkara lain melibatkan sosial.

Jadi Apa Kaitan Dengan Melayu?

Setakat ini tidak ada kajian rasmi mengenai hubungan antara Melayu dan Sámi, namun secara data kualitatif yang diperoleh melalui carta, perkongsian maklumat dan keputusan genom mendapati terdapat persamaan susunan genetik pada sebilangan genetik Melayu moden. jika lebih ramai orang Melayu mengambil ujian DNA, mungkin lebih besar peluang untuk melihat hasil keputusan yang signifikan untuk merumuskan teori ini.


Legenda Mahsuri Yang Menggegarkan Langkawi

Kira-kira 250 tahun yang lepas, sekitar abad ke-18, ada sebuah kisah legenda (sejarah+mitos) yang sehingga hari ini masih meniti di bibir kita yang melawat Pulau Langkawi. Mungkin bagi orang, yang mengamalkan sekularisasi ilmu, perkara-perkara mistik di dalam kisah Mahsuri ditolak sebagai fakta, namun bagi saya, dengan kuasa ALLAH Azza Wajjala, apa-apa pun boleh berlaku. Dengan lafaz kun fayakun sahaja, maka apa yang disangka fantasi akan menjadi realiti. Begitu juga kisah Mahsuri, tiada apa yang mustahil.

Berbalik pada kisah Mahsuri, sukanya saya maklumkan kononnya kisah orang tua-tua, sebelum kelahiran Mahsuri, berlakunya banyak kisah pelik pada ibu bapa kepada Mahsuri iaitu Pandak Mayah dan juga Mak Andak. Antaranya ialah tersempak dengan Ular Itik (menurut kepercayaan ketika itu, ular itik membawa tuah) dan menjumpai sekeping kerak nasi yang memancarkan bunyi tangisan bayi dan banyak lagi.

Dan semenjak menjumpai Ular Itik itu, maka dengan izin ALLAH, Mak Andak pun disahkan mengandungkan Mahsuri dan sepanjang mengandungkan anak gadis dalamn kandungannya, betapa murahnya rezeki mereka pasangan suami isteri. Tanamannya subur manakala Pandak Mayah pula menjumpai sarang burung layang-layang di dalam sebuah gua dan menjualkannya.

Tidak cukup dengan itu, selepas lahirnya Mahsuri ke alam dunia dari rahim ibunya, banyak pula kejadian-kejadiana neh yang berlaku, seiring dengan lahirnya beliau. Antaranya ialah air perigi di kawasan rumah mereka menjadi beku dan Pandak Mayah pulak menjumpai batu-batu kemeyan. Rezeki kedua-dua pasangan suami isteri itu menjadi mewah, seiring dengan kelahiran Mahsuri.

Walaupun tiada kesahihan dari cerita-cerita legenda ini, tetapi ianya memberi pengajaran kepada kita betapa nabi menjanjikan kita bahawa perkahwinan itu sebenarnya menggalakkan rezeki para suami dan isteri, bukan sebaliknya.

Maka dipendekkan cerita, Mahsuri pun membesar menjadi anak gadis yang sangat jelita, bahkan kejelitaannya diasuh pula dengan syariat-syariat Islam dan adat Melayu yang tinggi menjadikan disebalik wajah itu, terkandung permata yang diidamkan oleh para jejaka Melayu yang lain. Ayat yang paling senang, sesungguhnya Mahsuri boleh diibaratkan seperti “GADIS MELAYU TERAKHIR.” Kejelitaan Gadis Melayu Terakhir ini juga mendatangkan cemburu pada gadis-gadis lain.

Lalu kejeitaan Mahsuri dan baiknya peribadi beliau telah sampai sehingga ke telinga Dato Pekerma Jaya yang merupakan Penghulu Pulau Langkawi. Dan Penghulu ini mempunyai seorang isteri yang bernama Wan Mahura. Wan Mahura memasang angan untuk melihat kejelitaan yang diperkatakan oleh orang ramai ini.

Maka ditakdirkan suatu hari di mana Dato’ Pekerma Jaya telah diundang untuk menghadiri sebuah temasya rakyat di Kampung Mawat. Temasya itu sudah menjadi tradisi rakyat Langkawi di mana selepas musim menuai dan penduduk di kampong lain di Pulau Langkawi turut menghadirinya, dan antaranya ialah Pandak Mayah, Mak Andak dan Mahsuri sendiri. Oleh kerana kejelitannya yang memukau mata itu, sudah tentu Mahsuri menjadi perhatian orang ramai. Dan antaranya ialah Dato’ Pekerma Jaya sendiri yang tidak berkelip memandang kejelitaan Mahsuri.

Sudah adat seorang wanita, sentiasa cemburu buta, maka Wan Mahura terus memasang dendam sejak hari itu. Cemburunya makin meluap kerana Wan Mahura menyangka bahawa suaminya sudah jatuh hati dengan Mahsuri. Maka bermulalah rancangan jahat si Wan Mahura, si wanita yang berhati dengki itu.

Beberapa hari selepas temasya, dicadangkan kepada suaminya supaya mengahwinkan adik iparnya iaitu Wan Darus dengan Mahsuri. Wan Darus untuk pengetahuan semua adalah seorang pendekar Melayu yang sangat disegani di Langkawi. Lagipun dia juga sudah lama mengidamkan Mahsuri untuk dijadikan. Pucuk dicita, ulam mendatang, bagaikan orang mengantuk disorong bantal, maka Wan Darus terus bersetuju. Terus Wan Darus menghantarkan rombongan meminang ke atas Mahsuri.

Lalu ditakdirkan pula Wan Darus dan Mahsuri ini berjodoh. Peminangannya diterima oleh Pandak Mayah. Maka berlangsunglah upacara perkahwinan antara Wan Darus dan juga Mahsuri gilang gemilang sesuai dengan adat Melayu. Dan dari perkahwinan ini, mereka berdua hidup bahagia sehinggalah Mahsuri disahkan mengandung anak Wan Darus. Namun, ketika Mahsuri sedang sarat, panggilan Jihad mempertahankan Kedah berkumandang dari baginda sultan. Kedah sedang menerima ancaman musuh.

Dato’ Pekerma Jaya diarahkan oleh baginda sultan Kedah untuk menghantarkan pendekar-pendekar hebat untuk melindungi Kedah di medan perang. Maka dengan besar hatinya, Wan Mahura mencadangkan nama Wan Darus kepada suaminya.

Dengan berat hati, Wan Darus terpaksa meninggalkan Mahsuri yang sedang sarat itu, demi mempertahankan negara. Siapa yang tidak berat hati meninggalkan isteri yang tercinta seorang diri di rumah, sementara dia pula turun ke medan tempur, dan bila-bila masa akan mati di hujung pedang. Pastinya pemergian Wan Darus menerbitkan air mata di layar mata Mahsuri. Tidak lama kemudian, Mahsuri pun selamatkan melahirkan anak lelaki. Diberi namanya sebagai Wan Mat Arus.

Maka masa pun bergulir, ketika banyak anak lelaki Langkawi sedang berjuang mempertahankan negara daripada musuh, maka datanglah seorang perantau dari Pulau Suamtera yang bernama Deramang. Deramang mahu mencari rezeki di bumi Langkawi. Maka perantau ini mencari rezeki dengan menyanyi lagu, sayir, berhikayat dan berpantun di seluruh Langkawi dengan harapan mendapat sedikit upah menghiburkan orang kampong.

Dan sepanjang Deramang mengembara ke seluruh Pulau, akhirnya ditakdirkan dia sampai di perkarangan rumah Mahsuri. Ketika itu, dirayunya pada Mahsuri agar diberi sedikit makanan dan air untuk dialas perut. Oleh kerana Mahsuri adalah seorang didik dengan budi pekerti yang tinggi, maka diberinya pada Deramang.

Maka bermula dari hari itu, Deramang kerap datang ke perkarangan rumah Mahsuri dan bersyair serta menyanyikan lagu demi menghiburkan Mahsuri. Lagipun Mahsuri tidak lokek memberi upah pada Deramang. Dan kesunyian yang melanda hidup Mahsuri pun terisi dengan kehadiran Deramang. Namun mereka berdua tetap menjaga batas antara satu sama lain. Deramang akan bersyair dan bernyanyi di bawah rumah, manakala Mahsuri sekadar berada di atas rumah.

Namun, sehinggalah suatu hari ini, Mahsuri mahu berterima kasih kepada Deramang atas jasa baiknya, lalu Mahsuri pun menyerahkan sebentuk cincin pada Deramang. Kebetulan pula apa yang berlaku itu disaksikan pula beberapa orang gadis kampong yang memang dengki akan kebahagian yang dimiliki oleh Mahsuri lalu dilaporkan pada Wan Mahura.

Apa yang dinanti oleh Man Mahura selama ini terjadi juga. Lalu berita yang disampaikan itu diubah versi oleh Wan Mahura, dengan tokok tambah yang diada-adakan. Dituduhnya bahawa Mahsuri berzina dengan Deramang sepanjang Wan Darus pergi berjuang mempertahankan negara. Apa lagi, Dato’ Pekerma Jaya pun naik beranglah dengan khabar itu.

Lalu, diarahkannya akan pegawal-pegawalnya menangkap Mahsuri untuk dihukum sula dihadapan Padang Mat Sirat, kampong tempat tinggal Mahsuri dan suaminya.

Ketika serbuan ke atas rumah Mahsuri dilakukan, wanita itu sedang menjahit sambil anak lelakinya sedang tidur di pangkuannya. Pegawal-pegawal Dato’ Pekerma Jaya mengatakan bahawa Mahsuri dan Deramang akan dihukum mati kerana berzina. Maka dunia ketika itu buat Mahsuri seperti berhenti berputar sejenak, air mukaya terus jatuh. Fitnah apakah yang melandanya ketika itu? Lalu berjujuran air mata Mahsuri, merayu agar tidak diapa-apakannya. Berkali-kali Mahsuri mengatakan bahawa dirinya tidak bersalah. Namun tidak diendahkan. Mahsuri pun diheret ke Padang Mat Sirat, meninggalkan Wan Mat Arus kepada jirannya yang sempat menyelamatkan anak kecil itu yang ditinggalkan keseorangan. Lalu Wan Mat Arus diserahkan pada Pandak Mayah dan Mak Andak.

Pandak Mayah dan Mak Andak pun mengumpulkan harta kekayaan mereka, dengan harapan nanti akan di bawa ke Dato’ Pekerma Jaya, maka dapatlah ditebus Mahsuri. Dalam masa yang sama juga, khabar angin tentang Mahsuri dan Deramang dihukum mati kerana zina pun tersebar ke seluruh Langkawi. Deramang yang mendapat tahu hukum mati yang dilaksanakan ke atasnya terus lari meninggalkan Langkawi dan meninggalkan Mahsuri seorang diri yang diikat pada sebuah pohon.

Orang ramai pun ramai-ramai ke sebuah lapangan yang menjadi tempat hukuman mati dilaksanakan ke atas Mahsuri. Seluruh penduduk Langkawi percaya bahawa tidak mungkin Mahsuri membuat onar sedemikian kerana mereka kenal bahawa Mahsuri adalah seorang wanita yang didik dengan ilmu agama yang tinggi dan juga adat Melayu yang kuat. Diceritakan bahawa kedua-dua orang tua Mahsuri merayu pada Dato’ Pekerma Jaya agar melepaskan Mahsuri dan mereka sudi menebus nyawa Mahsuri dengan harta yang dikumpul oleh mereka.

Namun, Dato’ Pekerma Jaya berkeras bahawa nyawa Mahsuri harus dimatikan di situ. Maka diarahkan pegawal-pegawalnya menikam batang tubuh Mahsuri berkali-kali. Aneh, dengan izin ALLAH, keris yang diarahkan terbenam di batang tubuh Mahsuri langsung tidak lut. Masing-masing takjub dengan keajaiban yang terpamer depan mata. Maka yakinlah mereka bahawa Mahsuri tidak bersalah.

Tapi tanda-tanda yang diberikan ALLAH itu langsung tidak diendahkan oleh jiwa yang dirasuk amarah dan ego. Maka kerana letih diperlakukan sedemikian oleh konco-konco Dato’ Pekerma Jaya yang mencari pelbagai jalan untuk membenamkan kerisnya ditubuh Mahsuri. Lalu bersuaralah Mahsuri:

“Kalaulah benar kalian cuba mahu membunuh aku begitu bersungguh-sungguh. Pergilah kalian ke dalam rumah aku dan carilah sebuah tombak. Dengan izin ALLAH, tombak itu mampu membunuhku!”

Mendengarkannya, maka Dato’ Pekerma Jaya pun mengarahkan dicarinya tombak itu. Lalu digeledahnya seluruh rumah Mahsuri sehingga dijumpa tombak yang diperkatakan. Tombak itu dibawa ke tempat penghukuman lalu dilemparkan tombak itu menembusi bahunya lalu mengenai jantung Mahsuri. Diceritakan darah putih memancut keluar dari luka tikaman lalu memancut diudara laksana sebuah payung. Menggunakan sisa tenaga terakhirnya, Mahsuri memanjatkan doa pada yang maha penguasa.

Katanya:

“Pulau Langkawi aku sumpah tidak makmur dan aman sehinggalah genapnya 7 keturunanku!”

Apa yang diperkatakan oleh Mahsuri kemudian menjadi kenyataan. Direkodkan dalam sejarah tentera Siam pun melanggar Langkawi lalu Dato’ Pekerma Jaya gagal untuk mempertahankan Langkawi. Habis ladang dan sawah dibakar oleh bala Siam. Dato’ Pekerma Jaya ditangkap oleh askar Siam lalu dibunuh dan diseksa dengan kejam. Nasib yang paling tragis pulak menimpa Wan Mahura. Kononnya Wan Mahura dirogol beramai-ramai oleh tentera Siam sebelum dibunuh dan diseksa dengan kejam.

Kalau legenda Mahsuri ini benar, ini adalah tanda kebesaran ALLAH kepada hambanya yang dianayai. Dan ini juga tanda kebesaran tuhan menurunkan balasan kepada hambanya yang berlaku zalim pada orang lain. Semoga kita semua dijauhi daripada tergolong daripada kalangan orang seperti Dato’ Pekerma Jaya dan juga Wan Mahura. Dosa fitnah itu sudahpun terlalu besar, apatah lagi dosa memfitnah seorang wanita yang alim dan baik serta suci dengan perbuatan zina. Nauzubillahminzalik! Tidak tertanggung kita akan azabnya!


Kudeta Di Zimbabwe

Kudeta sedang berlangsung di negara Afrika bernama Zimbabwe. Panglima angkatan tentera, Constantino Chiwenga mengisytiharkan bahawa Presiden Robert Mugabe kini berada di bawah penjagaan (“custody”) mereka, dengan kata lain, Mugabe di bawah tahanan.

Kudeta berasal daripada perkataan Perancis “coup d’etat” (“blow to the state”) yang membawa maksud rampasan kuasa politik oleh elit tentera. Kudeta selalu berlaku selepas berlakunya perbalahan antara pemimpin awam dan pemimpin tentera. Dalam kes Zimbabwe kali ini, pencetus (“trigger”) kepada kudeta ialah pemecatan Emmerson Mnangagwa (sekutu pihak tentera) daripada jawatan Naib Presiden dan juga ugutan Mugabe untuk memecat Chiwenga.

Satu lagi peristiwa kudeta yang terkenal berlaku di Indonesia pada tahun 1965 di mana Presiden Sukarno digulingkan oleh Jenderal Suharto selepas kegagalan Sukarno membendung kuasa Parti Komunis Indonesia.

Tiada siapa pun nak kesian dengan Mugabe, pemimpin Zimbabwe yang bersikap boros dan gagal memerintah negaranya sehingga Zimbabwe menjadi negara yang terkenal dengan inflasi merayap. Cuma, penggulingan secara kudeta selalunya tidak akan selesaikan masalah negara malah membuka pintu fitnah (atau “Pandora’s Box” / “floodgate” / “can of worms”) yang membawa kepada kitaran (“vicious cycle”) rampasan kuasa dan perang saudara yang tiada kesudahan.

Contohnya seperti di Iraq yang mengalami 3 kali lagi rampasan kuasa dan keganasan politik dalam masa 10 tahun selepas kudeta menggulingkan monarki pada tahun 1958. Di Syria berlaku 8 kali kudeta dalam masa 21 tahun (1949-1970) sebelum Hafez Assad berkuasa. 5 kudeta berlaku di Thailand sejak 1977. Di Turki, tentera Kemalis melakukan kudeta pada tahun 1960, 1971, 1980 dan 1997 terhadap pemimpin reformis-Islamis yang mengancam “Kemalist deep state”.

Negara-negara yang kelihatan maju dan demokratik sekarang seperti Korea Selatan pun pernah diperintah oleh diktator yang merampas kuasa secara kudeta seperti Park Chung-hee (1963-1979) dan Chun Doo-hwan (1980-1988). Permainan rampasan kuasa ni, kalau dah mula, susah nak dihentikan.

Dalam hal ini, Malaysia terserlah sebagai antara negara yang bebas daripada masalah kudeta. Kita harus menghargai jasa Founding Fathers kita yang mewujudkan “civil-military relations” yang baik, kawalan awam (“civilian control”) yang berkesan dan juga semangat keluhuran perlembagaan.

Tak kira apa masalah politik kita, selesaikan dalam kerangka perlembagaan, jangan sesekali main-main dengan jalan pintas seperti kudeta atau rampasan kuasa. Keamanan dan kestabilan yang kita nikmati bukan sesuatu yang mudah diperolehi, jadi jangan kita sia-siakan.

(setiap kali dengar kes rampasan kuasa je akan terfikir pasal buku “The Soldier and the State” oleh Samuel Huntington, karya agung dalam kajian “civil-military relations”)


Sheikh Wan Ahmad Al-Fatani: Ulama Dan Saintis Agung Orang Melayu

Orang Melayu sesungguhnya sejak daripada dahulu kala lagi sehinggalah ke hari ini , tidak pernah lokek dengan kelahiran banyak tokoh yang hebat mengukir dan menempa nama dalam helaian sejarah. Salah seorang daripadanya ialah Sheikh Wan Ahmad Al-Fattani yang secara peribadi, saya menobatkan beliau sebagai bapa intelektual tamadun Melayu. Untuk pengetahuan kalian, selain daripada saintis dan ilmuwan Melayu yang hebat, beliau juga merupakan seorang ulama yang sangat disegani oleh kawan mahupun lawan.

Nama penuh beliau ialah Sheikh Wan Ahmad Al-Fatani bin Wan Muhammad Zayn al-Abidin. Menurut keterangan daripada beliau sendiri dalam kitab tulisannya yang berjudul Hadiqatul Azhar wa al- Rayahin, Syeikh Wan Ahmad al Fattani dilahirkan pada malam Jumaat tarikh 5 Syaaban 1272 Hijri bersamaan tanggal 10 April 1856 Masihi. Beliau dilahirkan di sebuah kampung bernama Kampung Jambu di sebuah negeri kecil di dalam wilayah Pattani ketika itu iatu Negeri Jerim. Ayahanda beliau juga merupakan seorang ulama bernama Syeikh Wan Muhammad Zayn al Abidin (disingkatkan menjadi Wan Muhammad Zain) yang sangat dihormati oleh masyarakat setempat ketika itu. Siapa sangka seorang bayi lelaki Syeikh Wan Muhammad Zain yang lahir ke dunia pada malam Jumaat di negeri Pattani itu akhirnya akan menjadi seorang tokoh ilmuwan Melayu yang paling terkenal dalam sejarah kerana ketokohannya dalam pelbagai bidang.

Pada usia 6 tahun lagi iatu kira kira pada tahun 1860 Masihi, Sheikh Ahmad Al-Fatani dikatakan telah berhijrah ke Makkah al Mukarammah bersama ayahandanya ketika itu, dan di sana beliau telah berjaya menghafaz Al-Quran dan mempelajari cabang-cabang ilmu yang lain seperti bahasa arab, usuluddin, tafsir hadis, fiqh, maani, bayan, arud dan banyak lagi aspek dalam agama Islam daripada banyak alim ulama yang menyebarkan ilmu mereka di sana. Kegeniusan dan ketokohan beliau dalam bidang ilmu terserlah apabila dikatakan beliau dapat mengajar ilmu tatabahasa Arab (nahu dan saraf) kepada orang yang lebih berusia daripada beliau sejak beliau berusia 12 tahun lagi.

Beliau belajar dengan banyak ulama muktabar yang terkenal pada masa itu samada dari Timur Tengah ataupun dari Alam Melayu itu sendiri. Antara ulama’ terkenal yang menjadi guru kepada beliau ialah Syeikh Muhammad bin Sulaiman Hasbullah, Sayyid al Husaini al Habsyi, Sayyid Muhammad Amin ar Ridhwan, Syeikh Mustafa al Afifi, Sayyid Umar al Shami al Baqa’i, Syeikh Muhammad bin Ismail al Fatani, Syeikh Abdul Kadir bin Abdul Rahman al Fatani, Syeikh Muhammad Said al Kalantani dan ramai lagi.

Beliau berhijrah ke Baitul Maqdis dan mempelajari ilmu perubatan daripada seorang ulama bernama Syeikh Abdul Rahim al Kabuli selama dua tahun. Beliau kemudiannya mendalami ilmu agama di Universiti al Azhar, Kaherah, Mesir, di mana Syeikh Wan Ahmad al Fatani merupakan anak Melayu terawal yang menjadi pelajar di universiti paling berprestij di seluruh dunia Islam ketika itu.

Dikatakan bahawa disebabkan beliau merupakan satu-satunya pelajar Melayu (Jawi) di dalam universiti tersebut pada masa itu, beliau berusaha untuk memperkenalkan alam Melayu kepada tokoh-tokoh penting universiti tersebut bagi memudahkan pelajar-pelajar Melayu terkemudian untuk memasuki universiti tersebut. Hingga ke hari ini, ramai pelajar Melayu dari seluruh Nusantara terutama sekali dari Malaysia datang menuntut di universiti berprestij tersebut dan ada di kalangan mereka menjadi tokoh penting bangsa Melayu mengikuti jejak langkah Syeikh Wan Ahmad al Fattani. Beliau menuntut ilmu agama di sana selama tujuh tahun sebelum akhirnya pulang semula ke Makkah.

Meskipun beliau seorang yang berbangsa Melayu, namun Sheikh Ahmad Al-Fatani mempunyai pengetahuan yang sangat tinggi dalam bidang sastera Arab. Untuk pengetahuan semua, bahasa Arab merupakan antara bahasa yang paling sukar dipelajari di dunia tetapi kejayaan Sheikh Ahmad-Al-Fattani menguasai Bahasa Arab dalam usia yang muda sangatlah dikagumi. Kepakaran beliau dalam Bahasa Arab walaupun beliau seorang ‘ajam (bukan berbangsa Arab) membolehkan beliau mendapat gelaran al-adib serta ahli sastera yang sempurna pengetahuannya. Beliau juga dikatakan telah mendapat gelaran “Sibawaih Shaghir” (maksudnya Sibawaih Kecil) kerana ketokohan beliau dalam ilmu nahu bahasa Arab seperti Sibawaih (760 – 796 Masihi), seorang tokoh ilmu tatabahasa Arab yang sangat terkenal dalam sejarah Islam.

Bahkan kehebatan Sheikh Ahmad Al-Fattani terserlah apabila dikatakan dalam lebih kurang 60 cabang ilmu agama yang wujud, Sheikh Al-Fatani telah menguasai lebih kurang 47 buah cabang ilmu daripadanya. Ini ditulis sendiri oleh salah seorang anak murid beliau yang terkenal iatu Tok Kenali dalam majalah Pengasuh, bertarikh 2 Zulkaedah 1352 H/ 15 Februari 1934 M, hari khamis, jilid ke 17, muka ke 13 dan 14.

“…al-Allamah Sheikh Wan Ahmad bin Muhammad Zain al-Fathani yang terkaya daripada ujian umpama kita ini. Betapakah tiada berkata demikian itu? Kerana ilmu yang mengandungi pelajaran agama itu masih ada lagi sekarang 60 perkara ilmu. Maka al-Allamah itu dapat empat puluh tujuh ilmunya seperti mengkhabarkan kepada penulis satu orang alim yang dipercayai khabarannya kerana dia berkebetulan pada satu masa itu ada peluang. Maka al-Allamah itu mentakrifkan 47 ilmu itu satu persatunya.

“Dan setengah-setengah ia karang ilmu itu. Maka sekarang ini, ada juga setengahnya seperti syaikhuna al-Kanali, dapat dua puluh empat. Kalau pembaca-pembaca hendak tahu insya-Allah saya akan sebut. Sebab almarhum itu (Maksudnya Tok Kenali) dapat setengah ilmu al-Allamah pada bilangan itu ialah kerana banyak mukhalathah dan mengaji daripadanya. Katakanlah seperti Abu Hurairah dengan Nabi kerana banyak bercampurnya dapat riwayat hadis tujuh ribu lebih. Dan al-Allamah yang tersebut itu almarhum sentiasa puji dan sebut; menunjukkan kasihnya demikianlah al-Allamah itu telah dapat khabar bahawa murid-murid yang lebih disayang ialah almarhum…”

Berikut kami lampirkan pencapaian dan sumbangan Syeikh Wan Ahmad al Fattani dalam pelbagai bidang ilmu seperti perubatan,filiologi,sastera,sejarah,politik dan lain lain lagi.

1. Sheikh Ahmad Al-Fatani Sebagai Pakar Perubatan

Sheikh Ahmad Fattani dikatakan berguru ilmu perubatan di Baitul Maqdis daripada seorang tabib yang berasal dari Kabul, Afghanistan yang bernama Abdul Rahman al-Kabuli dan daripada hasil pembelajarannya dengan doktor itu, Sheikh Ahmad Al-Fatani dicatatkan telah menghasilkan beberapa buah karya perubatan dan antaranya ialah Taiyyib al-Ihsan fi al-Tibb al-Insan yang kini telah diterjemahkan ke tulisan rumi memakai tajuk Kitab Perubatan Melayu

Kitab Perubatan Tamadun Melayu yang ditulis oleh beliau membincangkan tentang gabungan ilmu perubatan Yunani, Melayu dan Islam. Buku beliau dimulakan dengan perbincangan tentang perubatan di kalangan masyarakat Melayu, dan kemudian mengulas mengenai amalan pseudo-sains yang berlaku dalam masyarakat Melayu, lalu kemudian beliau mengulas mengenai tabib dan doktor Melayu yang kedekut ilmu ketika itu sehingga tidak mahu mewarisi pengetahuannya pengubatan mereka sebelum membincangkan mengenai keutamaan dan kepentingan untuk bangsa Melayu menguasasi ilmu perubatan.

Buku ini juga membincangkan definisi perubatan dari sudut pandang Ibnu Sina selain daripada kebanyakan isi kandungannya banyak membincangkan tentang kaedah Galen iaitu Teori Humoral dan huraiannya tentang punca-punca penyakit. Beliau memperkenalkan beberapa konsep dalam mendiagnosis sebuah penyakit.

Perbahasan dalam buku ini turut membawa kita membincangkan tentang penjenisan penyakit mengikut bahagian tubuh, sedikit perbahasan tentang kesan sampingan ubat dan perkara-perkara asas dalam ilmu perubatan. Secara ringkas, buku Kitab Perubatan Melayu yang dikarang oleh beliau mempamerkan dengan jelas pengaruh perubatan Yunani, Arab dan juga Parsi.

2. Sheikh Ahmad Al-Fatani, Pakar Ilmu Filologi Melayu

Tidak keterlaluan kalau kita melabelkan beliau merupakan pakar filologi pertama bangsa Melayu. Untuk pengetahuan kalian, ilmu filologi ialah sejenis ilmu yang melibatkan pengkajian ke atas manuksrip-manuskrip lama demi menetapkan keasliannya, dan dalam soal manuskrip Melayu, sejarah menceritakan kepada kita bahawa Sheikh Ahmad Al-Fatani ialah antara orang Melayu yang diketahui mempunyai kepakaran dalam bidang tersebut.

Sebagai contoh, Sheikh Ahmad Al-Fatani dicatatkan telah mengkaji sebuah manuskrip lama Melayu bertajuk Syarah Hikam Melayu. Selepas mengkaji sumber-sumber dan keaslian manuskrip itu, dicatatkan bahawa Sheikh Ahmad Al-Fatani menulis seperti berikut:

“Telah sempurnalah menthaba’kan ini kitab yang mustatab, iaitu syarah Hikam Ibnu ‘Athaullah, dengan bahasa Melayu. Dan ditashhihkan dan muqabalahkan daripada mulzamah yang keempat hingga kepada ke 17 dengan naskhah yang dibaiki oleh Sheikh Abdul Muthallib ibnu al-Faqih al-Kalantani. Dan adalah selesai mencapkan dia pada pertengahan bulan Syawal 1309 daripada hijrah Nabi kita…”

Ianya turut dapat dilihat dalam sebuah lagi manuskrip Melayu iaitu kitab Furu’ al-Masail karya Sheikh Daud bin Abdullah al-Fathani di mana Sheikh Ahmad Al-Fatani dikatakan menulis seperti berikut:

“Ketahui olehmu, bahawasanya khutbah kitab ini bersalah-salahan nusukh (jamak perkataan naskhah) padanya, dan berfaraq-faraq sebagai faraq yang jauh antara segala naskhah khat dengan naskhah cap yang dicapkan pada Sungai Pura. Maka yang diitsbatkan dengan naskhah thaba’ ini seperti khutbah cap Sungai Pura kerana ia terlebih manis kalamnya dan terlebih betul kaedah nahunya…”

Selain itu, kalau tentang karya-karya terjemahan daripada Bahasa Parsi atau Arab atau dari bahasa lain, maka Sheikh Ahmad Al-Fatani akan membanding-bandingkan dua buah karya sebelum mengambil keputusan sendiri. Begitulah antara sumbangan dan pencapaian Sheikh Ahmad Al-Fatani dalam bidang filologi.

3. Bidang Sains Dan Teknologi

Bercakap tentang penglibatan Sheikh Ahmad Al-Fatani dalam bidang sains dan teknologi, yang paling dikagumi ialah tentang bagaimana kononnya bahawa Sheikh Ahmad Al-Fatani menemui cara pembuatan emas. Pembuatan emas yang dimaksukan ialah bukannya daripada bahan baku emas itu sendiri, atau bahan-bahan galian lainnya, tetapi dengan jalan pembancuhan pelbagai zat lain. Dalam erti kata lain Sheikh Ahmad Al-Fatani merupakan seorang pakar ahli alkimia juga. Beliau boleh mencipta emas murni 24 karat atau jenis-jenis emas yang lain dengan menggunakan pelbagai bahan yang berbeza.

Namun sayangnya dikatakan bahawa Sheikh Ahmad Al-Fatani telah membakar naskah tersebut kerana dikhuatiri naskah itu akan menjadi punca kepada pergaduhan anak-anak muridnya dan memecah-belahkan ummah. Tetapi ada pula yang yang mengatakan bahawa naskah tersebut masih ada tetapi disimpan oleh beberapa guru pondok dan pernah dilihat ketika era Perang Dunia Kedua dahulu.

Tidak cukup dengan itu, apa yang menakjubkan tentang beliau juga adalah tentang ulasan dan pandangan beliau tentang teknologi ketika itu yang saya kira beliau merupakan seorang ulama yang sangat berpandangan jauh. Antaranya ialah bagaimana ramalan beliau tentang akan wujudnya sebuah teknologi pengkomputeran yang moden padahal zaman itu, komputer masih belum ditemui. Saya petik kalam beliau untuk tatapan para pembaca semua:

“Dan mengindah-indah mereka itu akan sekalian pekerjaan dengan lekas dan banyak.”

Tambah beliau lagi bahawa teknologi akan semakin berkembang mengikut peredaran zaman pada masa hadapan dengan petikan:

“Dan bertambah-tambah demikian itu dengan berpanjangan masa”, daripada petikan tersebut bermaksud bahawa beliau menganggap teknologi akan berkembang terus dan akan ada penemuan-penemuan baru pada masa hadapan nanti.

Pemikiran hebat beliau tentang sains dan teknologi yang dicapai oleh bangsa asing dapat dirujuk dalam sebuah kitab bertajuk Hadiqah Al-Azhar.

“Maka demikian amat-amati ahli negeri orang dengan syaan (urusan) ilmu pada negeri mereka itu, hingga masyhur bangsa mereka itu atas sekalian bangsa dengan: kepandaian, dan bijaksana, dan kepetahan dan banyak ilmu. Maka dengan demikian itulah dapat mereka itu meringkah (mencipta) buatkan beberapa alat yang manfaat pada segala manusia yang boleh musafir dengan dia kepada sejauh-jauh negeri, di dalam masa yang sedikit.

Dan datang kepada mereka itu sekalian khabar-khabar dari sejauh-jauh jajahan di dalam beberapa lahzhah (sekelip mata, waktu yang singkat).

Dan mengindah-indah mereka itu akan sekelian perkerjaan serta dengan lekas dan banyak. Dan bertambah-tambah demikian itu dengan berpanjangan masa.

Dan dengan sebab baik percaraan dan muafakat antara mereka itu: serta besar hemah, dan halus tipu daya, dan jauhilah, dan dalam tilik mereka itu, yang jadi sekelian itu daripada banyak pelajaran mereka itu.

“Maka boleh mereka itu peliharakan segala negeri dan jajahan mereka itu hingga tiada tamak padanya oleh segala seteru. Dan jadi mudah bagi mereka itu mengambil akan negeri orang. Dan meliputi mereka itu dengan ahwal dunia, laut, dan darat.”

Dalam manuskrip yang lain pula seperti yang dicatat dalam Mir-atul A’ajib:

“Berkata hamba, “Bagi menghampirkan segala akal. Adakah tiada engkau ketahui atau lihat bahawasanya dikurniakan kepada orang kuffar sekarang ini beberapa banyak ringkahan (ciptaan) yang ‘ajib-‘ajib (pelik-pelik). Hingga mereka itu sampai kepada alat yang boleh musafir di dalamnya di atas hawa (udara) yang telah maklum pada mereka itu dengan belon, atau thaiyarah, atau minthad. Kapal api yang menyelam di dalam laut serta berjalan di bawah air seperti ikan. Telegraf yang tiada berdawai (radio). Alat yang dilihatkan dengannya segala bintang amat halus yang di langit (teleskop).

Alat yang memegangkan suara, bahkan Amerika sekarang ini telah sampai mereka itu dengan ikhtira’ (pencipta) mereka itu kepada menghadirkan roh orang yang tidur.

Maka ia mengkhabarkan dengan barang yang ghaib daripada ahwal orang yang telah mati. Bahkan mereka itu sampai kepada menghadirkan roh orang yang mati hingga boleh dilihatkan dia dengan mata kepala, dan bertutur (bercakap-cakap) dengan dia. Padahal ia atas rupa orang mati.

Berkata hamba, “Bahawasa yang demikian itu syaitan, ia berupa dengan rupa orang mati itu kepada mereka itu. Tetapi hasil dengan demikian itu rujuk setengah daripada Falasifah Amerika kepada membenarkan barang yang sabit di dalam agama Islam, bahawasa ada bagi roh itu hakikat. Ada bangkit di akhirat, dan lainnya daripada barang yang mengingkarkan oleh kebanyakan mereka itu agama Islam.

“Maka apabila mungkin serta telah diberi kepada kuffar umpama yang tersebut itu, adakah tiada patut dikurniakan kepada setengah-setengah ahlillah barang yang tersebut …”

Bahkan Sheikh Wan Ahmad Al-Fatani pernah dicatatkan meramalkan ketinggian pencapaian industri percetakan pada masa hadapan seperti mana yang dirakamkan dalam karya agung beliau bertajuk Hadiqatul Azhar:

“Ketahuilah olehmu, bahawasanya ahli negeri yang besar-besar, yang lain daripada ahli pihak kita, sangat mengamat-amati mereka itu dengan syaan tawarikh. Dan bersungguh-sungguh mereka itu mengajarkan dia akan kanak-kanak mereka itu hingga yang perempuan mereka itu sekali pun. Dan berusaha mereka itu sehabis-habis usaha pada memudahkan menuntuti ilmu bagi segala orang yang gemar padanya dengan sekalian jalan dan tipu. Hingga bersungguh-sungguh mereka itu pada mengecapkan (mencetak) segala kitab yang boleh keluar beberapa banyak ribu naskhah di dalam masa yang sedikit. Sekira-kira jikalau ditulis dengan tangan di dalam masa itu niscaya belum lagi sudah satu naskhah jua.”

4. Penglibatan Beliau Dalam Bidang Politik

Sesunggunya, selain daripada seorang ulama hebat, pakar perubatan, pakar teknologi, pakar filologi beliau juga seorang ahli politik yang sangat hebat. Antara sumbangan beliau yang paling diingati ialah hubungan yang beliau jalinkan bersama dengan sultan Turki Uthmaniyah sehinggakan 1889 Masihi, Sheikh Ahmad al-Fathani dilantik pula sebagai penasihat Syarif/Raja Mekah ketika itu, sekali gus diberi kerakyatan Turki Uthmaniah pada 1889 M, demi memudahkan urusan-urusan pentadbiran dan politik.

Hubungan rapat beliau dengan sultan Uthmaniyah ketika itu membolehkan beliau berulang alik dari Tanah Melayu ke Turki pada waktu itu dalam pelbagai urusan dan antaranya yang paling dikenang ialah usaha beliau melobi kerajaan Turki Uthmaniyah menaja perjuangan umat Islam di Alam Melayu membebaskan diri daripada belenggu penjajah.

Ketika berada di Mekah, beliau sendiri menubuhkan sebuah organisasi yang bernama al-Jami’yah al-Fathaniyyah yang bertujuan mengumpulkan semua cendekiawan dan ahli fikir Melayu di Mekah ketika itu di bawah satu bumbung dan beliau sendiri merupakan ketua organisasi tersebut.

Tujuan organisasi itu adalah menyeru setiap anak Melayu bukan dari Tanah Melayu sahaja, tetapi dari seluruh Kepulauan Melayu termasuk Sumatera, Singapura, Kepulauan Riau Lingga dan Borneo untuk bersama-sama membebaskan Kepulauan Melayu dari belenggu penjajah.

Jamiyah Al-Fathaniyah merupakan organisasi politik pertama yang ditubuhkan oleh orang Melayu dalam sejarah jauh lebih awal daripada mana-mana organisasi politik Melayu terkenal yang pernah berdiri dalam sejarah.

Kehebatan Sheikh Ahmad Al-Fatani dalam bidang politik bukan sahaja diakui oleh anak Melayu sendiri bahkan ulama-ulama Arab yang hebat-hebat di tanah suci Mekah. Beliau dikatakan pernah dipilih oleh para ulama Mekah untuk menjadi orang tengah dalam pertikaian khilafiyah antara Syeikh Muhamad Abduh dengan Syeikh Yusuf al-Nabhani di Beirut.

Syeikh Wan Ahmad al Fatani meninggal dunia pada 11 Zulhijjah 1325 Hijri bersamaan tarikh 14 Januari 1908 Masihi di Mina. Beliau menghembuskan nafasnya yang terakhir ketika sedang menunaikan ibadah haji dan jenazah beliau dikebumikan di Perkuburan Maala,Makkah al Mukarammah dan kuburnya dikatakan berdekatan dengan makam Ummul Mukminin Saidatina Khadijah binti Khuwalid r.a.

Sebelum mengakhiri perbahasan dan penceritaan mengenai tokoh agung bangsa Melayu ini, mari kita sama-sama menghayati dan mengaminkan doa yang ditulis dan dimuatkan oleh Syeikh Wan Ahmad al Fattani untuk bangsa Melayu dalam kitab Hadiqatul Azhar wa al-Rayahin ini ;

[Ya Allah ta’ala] Menaruh mereka itu akan cemburu pada segala hati mereka itu dan membesarkan segala himmah mereka itu, dan menghadapkan inayah mereka itu, dan menyungguh-menyungguhkan usaha mereka itu pada[nya] bahawa dijadikan segala negeri mereka itu bendahara ilmu, dan perladungan [pusat pembibitan] kepandaian, dan membukakan segala mata anak jenis mereka itu kepada memandang cemerlang, kebijakan dan handalan.

Supaya ada kelihatan kemegahan bangsa Melayu antara segala alam. Dan tertinggi nama mereka itu antara Bani Adam. Dan bertambah-tambah kelebihan ulama mereka itu atas segala ulama. Dan bertambah nyata agama mereka itu atas segala agama. … hingga masyhur bangsa mereka itu atas sekalian bangsa dengan kepandaian, dan bijaksana, dan kepetihan [?], dan banyak ilmu…

Maka boleh mereka itu peliharakan segala negeri dan jajahan [wilayah] mereka itu hingga tiada tamak padanya oleh segala seteru [musuh-musuh dari luar] …

[Ya Allah] Serta dilanjutkan zaman duli-duli tuanku serta zuriat tuanku raja-raja Melayu di dalam hening kerajaan yang tiada mencampuri akan dia qadr dan menyakiti oleh ajanib [bangsa asing].

Dan dilimpahi dengan ni’mat dan rahmat, dan kekayaan yang ada padanya berkat yang memberi manfaat bagi Agama Islam. Dan terangkat dengan dia oleh sebutan jenis Melayu berat dan terhebat dengan dia oleh kerajaannya pada segala hati ajanib [keunggulan atas bangsa asing]. Dan tertamadun dengan dia oleh siyasah mereka itu sebagai tamadun yang muwafakat dengan Syarak..”

Amin ya rabbal alamin

Sumber Rujukan:

1. Kitab Perubatan Melayu tulisan Sheikh Wan Ahmad Al-Fatani yang diperkenalkan oleh Mohd Affendi bin Mohd Shafri. Khazanah Fathaniyah dan Klasika Media. (2015)

2. Koleksi Artikel Utusan Online tentang Sheikh Wan Ahmad Al-Fatani.

#tokohmelayuagung


Kezaliman Gospel, Gold dan Glory Penjajah Yang Memijak Perintah Pope Sendiri

Abad ke-15 dan ke-16 menyaksikan kuasa-kuasa Eropah mula melakukan aktiviti penjelajahan dan penaklukan di sebelah Asia, Afrika dan benua Amerika. Dua aktiviti ini didorong oleh keperluan kononnya untuk mengangkat bangsa gasar (orang luar Eropah) agar bertamadun sama seperti mereka – versi ringkas untuk beban orang putih (white man’s burden). Dan ia terjadi akibat pengenalan satu dekri yang dikenali sebagai Doktrin Penemuan (Doctrine of Discovery).

Semuanya bermula pada abad ke-15 apabila kuasa-kuasa Eropah mula bersaing untuk meneroka dan menduduki wilayah-wilayah tertentu. Lantas, institusi paus, ya, institusi paus bukan gereja ya, untuk mengeluarkan dekri-dekri yang membenarkan mereka menjajah, menundukkan orang tempatan yang tinggal di situ dan memaksa mereka memeluk agama Kristian. Jika anda perasan, bukankah ia mencakupi slogan penjajahan yang kita biasa dengar di sekolah menengah: Gold (emas), Glory (kegemilangan dan prestij) dan Gospel (agama Kristian)?

Tetapi sebelum kita teruskan, apa kata korang beli ramai-ramai buku kami, KITAB TAMADUN ROM? Pada tahun 270 SM, Rom berjaya menguasai seluruh Semenanjung Itali dengan seabad kemudian, Rom muncul sebagai sebuah kuasa terkuat di Mediterranean. Bagaimana itu berlaku? Ketahuinya dengan mendapatkan KITAB TAMADUN ROM sekarang! Pautan pembelian: https://shopee.com.my/The-Patriots-Kitab-Tamadun-Rom-i.238336777.13454617576

Jadi, kenapa slogan Gold, Glory dan Gospel (3G) ini dianggap penting? Gold atau sumber kekayaan amat penting bagi mengisi kantung kewangan kerajaan-kerajaan ini terutama selepas terjebak dalam peperangan selama ratusan tahun. Dengan Turki Uthmaniyah mengawal laluan perdagangan barat, maka kuasa-kuasa Eropah amat memerlukan laluan perdagangan alternatif bagi mengatasi halangan ini.

Glory pula merujuk kepada keperluan kuasa-kuasa Eropah bersaing mendapatkan tanah-tanah jajahan yang pernah diduduki Rom Timur/Byzantine. Tetapi konflik selama bertahun-tahun terutama dari segi agama melemahkan kedudukan mereka dari segi pengaruh dan prestij. Dengan wilayah-wilayah Eropah turut menjadi sasaran Turki Uthmaniyah, maka kuasa-kuasa Eropah perlu keluar dan menduduki wilayah-wilayah baru bagi mengimbangi atau menyaingi musuh mereka itu.

Sementara Gospel pula menyaksikan keperluan kuasa-kuasa Eropah untuk menyekat pengaruh Islam daripada sampai ke benua berkenaan. Betul, ia pernah dihalang sekali akibat kekalahan tentera Bani Umayyah di Tours pada Oktober 732 Masihi. Tetapi pengaruh Islam semakin kukuh terutama selepas Mehmed II mengetuai angkatan perang Uthmaniyah untuk menakluk Constantinople pada 1453. Kuasa-kuasa Eropah berharap dengan menjadikan penyebaran Kristian sebagai agenda penjajahan mereka, maka ia direstui oleh pihak gereja.

Antara Paus yang bertanggungjawab mengeluarkan dekri licik tetapi kejam ini ialah Paus Alexander VI (nama sebenar Rodrigo de Borja/Borgia) menerusi dekri Inter Caetera yang dibuat pada 1493. Dekri ini dikeluarkan setahun selepas Christopher Columbus berjaya sampai ke Dunia Baru bagi pihak Sepanyol.

Alexander VI bukan saja berdarah Sepanyol tetapi mempunyai hubungan rapat dengan pemerintah Sepanyol ketika itu, Ferdinand II Aragon. Tetapi paus itu juga penuh dengan kontroversi seperti terlibat dalam kegiatan rasuah dan amalan nepotisme. Buktinya, Inter Caetera dikeluarkan selepas Portugal mengeluarkan bantahan terhadap kegiatan Sepanyol di Dunia Baru (pelayaran Columbus) sekaligus menjejaskan cita-cita mereka.

Dengan penerbitan Inter Caetera, Sepanyol mempunyai hak untuk menduduki mana-mana wilayah Kepulauan Azores dan Cape Verde. Yang kelakarnya, seorang lagi Paus berdarah Borgia turut memberi hak penjajahan sama kepada Portugal lebih 40 tahun sebelumnya iaitu Paus Callixtus III, bapa saudara Alexander VI. Tetapi bezanya ialah dekri yang dibuat Alexander VI lebih terperinci dengan dekri bapa saudaranya bersifat terlalu umum.

Portugal boleh mengamuk macam orang gila tetapi keputusan telah dibuat. Tetapi menerusi Inter Caetera, kuasa-kuasa Eropah (termasuk Portugal) diingatkan agar menjadikan aktiviti penjajahan dan penyebaran agama Kristian sebagai agenda utama mereka. Dengan berbuat demikian, mereka menyebarkan ketamadunan yang wujud di Eropah tanpa mengira mereka penduduk asal atau status kerajaan mereka maju atau tidak.

Sebab bodoh yang diberi Alexander VI didorong oleh satu konsep yang dipanggil tanah kosong atau terra nullius. Secara ringkas, tanah kosong di sini merujuk kepada mana-mana wilayah yang tidak berada di bawah pemerintahan Kristian. Bagi Alexander VI, tanah-tanah ini patut ditakluki atas alasan ia tanah bebas dan agenda penyebaran Kristian dapat dipergiatkan.

Gabungan teori terra nullius dan dekri Paus seperti Inter Caetera ini yang membentuk Doctrine of Discovery – doktrin yang menjadi teras white man’s burden. Ia ibarat pas yang memberi kelulusan kepada kuasa-kuasa Eropah untuk melaksanakan slogan 3G walau dengan apa cara sekalipun.

Walaupun sesetengah Paus seperti Paus Paul III mengeluarkan dekri harta penduduk asal tidak dirampas dan sebarang aktiviti perhambaan diharamkan pada 1573, ia dipandang sepi oleh kuasa-kuasa Eropah. Cakaplah apa saja taktik, kita pernah dengar dalam pembelajaran subjek sejarah sekolah menengah. Rasuah, lantik/angkat pembesar/raja yang boleh bersekongkol, peperangan dan undang-undang tertentu. Ia bukan saja berlaku di Tanah Melayu tetapi di semua wilayah koloni Eropah dari benua Amerika hinggalah India dan Afrika.

Dan lebih malang, Doctrine of Discovery turut dijadikan sebagai alasan penghakiman dalam kes-kes berkaitan dengan pertikaian hak pemilikan tanah. Contoh paling mudah, kes Johnson v. M’Intosh yang dibawa ke Mahkamah Agung AS pada 1823.

Kes ini membabitkan pertikaian hak milik tanah puak Piankeshaw (sebuah puak orang asli Amerika) yang cuba didapatkan semula puak itu daripada kerajaan AS. Tetapi ketua hakim ketika itu, John Marshall menolak usaha mereka itu atas alasan orang asli Amerika lebih bodoh daripada orang Eropah dengan berpandukan doktrin tersebut. Sebab bodoh saja cukup untuk nafikan hak orang!

Menjelang abad ke-20, dengan banyak negara dimerdekakan daripada kuasa-kuasa Eropah, Doctrine of Discovery dianggap tidak relevan. Tetapi entah kenapa, institusi paus seolah-olah berdiam diri tentang hal membatalkan doktrin kejam yang memusnahkan ratusan ribu kehidupan orang asal selama lebih 500 tahun termasuk orang Melayu.

Macam anggap diri tak bersalah atas semua ini atas alasan bukan aku yang takluk dan jajah. Masalahnya, berapa banyak harta orang asal yang dirampas dan kini jadi sebahagian daripada perbendaharaan kuasa-kuasa Eropah? Belum campur lagi ratusan ribu individu yang dinafikan peluang mengenali budaya, bahasa dan agama mereka atas alasan ajaran Kristian yang dibawa lebih hebat. Bila itu berlaku, maka pupuslah budaya dan bahasa orang asal yang dianggap kolot oleh penjajah.

Mungkin atas sebab inilah, semua paus abad ke-20 dan ke-21 termasuk Paus Francis teragak-agak untuk batalkan Doctrine of Discovery. Bila batal, maka institusi paus kena akui apa yang berlaku akibat doktrin tersebut ialah satu jenayah perang, kemanusiaan dan penghapusan etnik. Dan itu akan dedahkan mereka dan kuasa-kuasa Barat kepada tindakan undang-undang yang difailkan oleh negara atau kumpulan orang asal yang terkesan dengan doktrin kejam tersebut.

Kelakar ya, selama bertahun-tahun orang Barat anggap diri terlampau suci daripada orang lain. Berlagak kononnya mereka tak lakukan jenayah semasa menjajah. Agaknya, kalau pembatalan doktrin tersebut dibuat, macam cacing kepanasanlah para pemerintah Barat kerana tak sanggup dikenakan pengadilan atas perilaku lampau mereka.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Boyd, A. (2022, 28 Julai). What is the Doctrine of Discovery? And why do people want the Pope to denounce it?. Toronto Stars.

Blakemore, E. (2022, 22 Julai). This 500-year-old Catholic decree encouraged colonization. Will the pope revoke it?. National Geographic.


Bagaimana Kehidupan Diklasifikasikan Menurut Sains

Pernahkah anda tertanya-tanya bagaimana hidupan diklasifikasikan? Apakah kepentingannya? Anda pasti perasan dengan hierarki hidupan yang selalu muncul dalam filem sains mahupun buku cerita. Apa maksud Homo sapien?

Dalam sistem pengkelasan taksonomi, perkara pertama sekali yang dilihat ialah domain. Dalam hipotesis kejadian sel, pada asalnya sel purba adalah sama, namun berubah menjadi 3 jenis domain setelah beberapa juta tahun. Domain ialah pengkelasan bagi 3 jenis hidupan ini yang berbeza rRNA. Perbezaan ini sekaligus menyebabkan berlakunya kelainan struktur hidupan berkenaan.

BAKTERIA

Bakteria merupakan hidupan paling tua yang wujud di bumi. Mereka mampu membiak secara aseksual dan konjugasi. Diet mereka adalah besar, daripada bahan organik seperti bangkai dan minyak petroleum hinggalah yang bukan organik seperti nitrogen dan besi.

ARKEA

Arkea dalam kebanyakan kes sama seperti bakteria, cuma mereka mampu hidup di kawasan ekstrem. Dalam kebanyakan kes, mereka tak boleh membiak mahupun hidup di tempat yang tak ekstrem. Sebagai contoh, mereka tak mampu untuk membiak dalam badan kita kerana terlampau sejuk (atau terlampau panas, bergantung kepada spesis). Sebagai contoh bagi arkea termofil (pencinta panas) hanya mampu hidup pada suhu 120C, dan bawah takat beku 0C bagi psikrofil (pencinta sejuk). Sistem organel dan membran sel yang lebih lasak dan efisien membolehkan mereka untuk hidup di kawasan ekstrem.

EUKARYA

Menurut teori endosimbion, ada sesetengah bakteria akan memakan bakteria lain, namun bakteria yang dimakan itu mampu memberikan manfaat yang lebih baik. Maka mereka hidup secara simbiosis dan bekerjasama. Hasil daripada ini, lahirlah domain eukarya di mana mereka menjadi domain yang kompleks, lalu melahirkan pelbagai lagi pecahan kingdom atau alam dalam biologi yakni:

Kalau anda perasan, virus tak termasuk dalam sistem taksonomi kerana mereka tak dikira sebagai hidupan. Mereka tak hidup. Kalau sesuatu benda itu nak dikira sebagai hidupan, mereka perlulah mampu untuk bernafas, membiak, makan dan berkumuh. Virus cuma mampu membiak sahaja.

Disebabkan saya malas nak tulis terlampau panjang, saya akan mara ke kingdom animalia terus. Elok-elok saya tulis ringkas, nanti jadi buku teks.

KINGDOM ANIMALIA

Jadi, apa ciri-ciri alam ni? Pertamanya, mereka ialah organisme yang mempunyai banyak sel. Kita sendiri sudah mempunyai lebih jutaan sel. Sel alam ini tak mempunyai dinding sel (cell wall), membezakan kita daripada tumbuh-tumbuhan. Yang paling penting sekali ialah mereka mempunyai body plan. Badan mereka ada organisasi masing-masing dalam melakukan kerja (organ, tisu, sel khusus). Alam ini dipecahkan lagi menjadi beberapa filum berdasarkan sifat mereka.

Sebelum saya injak jauh lagi, saya ingin tekankan satu konsep bernama Dichotomous Key. Konsep ini digunakan untuk menyenaraikan dan membandingkan dua jenis hidupan yang lebih kurang sama. Perbezaan di antara mereka akan menentukan mereka ni jenis apa. Data inilah yang membentuk taksonomi. Saya akan tunjukkan penggunaan konsep ni dalam pengkelasan filum.

FILUM PORIFERA

Sekiranya hidupan tu ada banyak sel, tapi tak khusus, semua lebih kurang sama je, hidupan tersebut sebenarnya apa? Hidupan itu termasuk dalam filum porifera. Antara contoh hidupan berkenaan ialah span laut. Mereka tak mempunyai organ dan tisu langsung. Semua lebih kurang sama sahaja.

FILUM CNIDARIA

Kalau ada banyak sel dan ada sel khusus, tu nak letak mana? Kita letakkannya dalam filum cnidaria. Antara contoh hidupan ini ialah obor-obor. Mereka mempunyai sel khusus yang membentuk ‘organ’ seperti saluran penghadaman. Masalah mereka ni ialah mereka cuma mempunyai bentuk simetri secara radial.

FILUM PLATYHELMINTHES

Kalau ada bentuk simetri bilateral, nak campak mana? Mereka jadi platyhelminthes. Mereka ni ialah cacing pipih macam cacing pita dan planaria. Mereka ni nipis sebab tak mempunyai badan kaviti yang menyimpan organ-organ. Oleh itu, mereka digolongkan sebagai acoelomates (tak mempunyai badan kaviti).

FILUM NEMATODA

Kalau ada badan kaviti, kita nak letak man….eh jap. Laa, badan kaviti palsu rupanya! Yang ni kita namakan pseudocoelomate. Nampak macam ada badan kaviti, badan besar semacam, tapi Cuma untuk mewujudkan tulang hidrostatik. Mereka ni tergolong dalam filum nematoda dan contoh ialah cacing gelang.

FILUM MOLLUSCA

Yang ni baru ada badan kaviti. Ada coelomate. Jadi, kita gelarkan mereka mollusca, atau moluska dalam bahasa Melayu. Mereka mempunyai cengkerang keras yang mengelilingi mereka seperti kerang dan siput.

FILUM ANNELIDA

Kalau takde kerang jadi apa? Annelida lah namanya! Dalam bahasa Jawanya, mereka ni filum cacing yang anda selalu jumpa, cacing bersegmen macam cacing tanah dan lintah.

FILUM ARTHROPODA

Macam mana kalau ada coelomate, tapi takde cengkerang dan dia bukan cacing, tapi badan keras? Yang ni jatuh hukum arthropoda. Mereka mempunyai eksoskeleton yang keras sebagai kulit. Serangga dan keluarga ketam, belangkas tergolong dalam filum ini.

FILUM ECHINODERMATA
Kalau takde tulang luar, tapi tulang dalam endoskeleton? Mereka termasuk dalam filum echinodermata. Contoh hidupan ialah tapak sulaiman.

FILUM CHORDATA

Oleh sebab desakan evolusi yang sangat kuat, haiwan ni berevolusi lagi menjadi lebih efisien, mewujudkan filum chordata (kordata). Mereka mempunyai pelbagai adaptasi yang sama dan efisien:

Kordata yang pertama ialah lancelet. Mereka mempunyai kesemua ciri-ciri di atas. Selepas itu, hidupan berevolusi lagi menjadi lebih efisien, mewujudkan tulang belakang dan juga tulang badan yang keras. Perkara ini akan diinjak bagi ke class (kelas) di bawah  kordata seperti mamalia, amfibia dan oseichthyes (ikan).

Anda mungkin akan tertanya-tanya, manusia tak mempunyai ciri-ciri yang diceritakan di atas, macam mana boleh jadi filum kordata? Insang, ekor notokod semua tu mana ada. Sebenarnya, semua sifat tu ada pada kita semasa tahap embrio. Ya, kita mempunyai ekor dan insang pada waktu itu.

Dichotomous Key akan terus digunakan untuk menentukan sifat haiwan yang lebih spesisfik. Sebagai contoh, ikan siakap:

Kelas ActinopterygiiàOrder PerciformesàFamily LatidaeàGenus LatesàSpesis L. calcarifer.

Itulah nama taksonomi bagi ikan siakap. Lates calcarifer. Sekian, itulah serba sedikit tentang taksonomi hidupan.


Arab Saudi Akhirnya Melutut Di Kaki Iran?

Tidak mengejutkan setelah hampir 6 tahun Saudi menapakkan tenteranya di Yaman akhirnya pada 4 hari lalu (28 April 2021) akhirnya pemimpin De facto Arab Saudi , Putera Mahkota Muhammad Bin Salman (MBS) mengeluarkan kenyataan bahawa beliau mahu ‘berdamai’ dengan ‘jirannya yang baik’ yakni Iran. Kenyataan ini disambut baik oleh Iran satu hari selepas itu, bermakna Iran mengambil masa 24 jam untuk menganalisa niat MBS itu.

Kenyataan MBS merujuk kepada pep.eran.gan proksi yang berlaku di Yaman. Iran mengunakan Houti sebagai proksi untuk me.nyera.ng Saudi secara terus (direct) dan proksi-proksi Saudi di Yaman, Kerajaan Hadi. Saudi dan sekutunya UAE, Bahrain, Mesir , Amerika, menyokong kerajaan Abdurrabuh Mansur Hadi yang dinaikkan dengan bantuan mereka sejak Arab Spring. Namun. Hadi lari meninggalkan Yaman dan bersembunyi di Saudi manakala tenteranya bergelut dengan pelbagai pemberontak terutamanya Kelompok Shia-Houti yang dipersenjatakan oleh Iran.

Tentera Hadi berkerjasama dengan Al-Qaeda untuk melawan Houti namun dengan kecekapan teknik gerila dan non-conventional strategy Houti mereka gagal bukan sahaja gagal mempertahankan kekuasaan Hadi malah gagal menjadi benteng kepada Saudi walaupun pada asalnya itulah tujuan Saudi mendanai pasukan tentera Hadi. Houti dengan senjata yang dibekalkan oleh Iran berjaya beberapa kali melancarkan roket masuk ke Riyadh. Ini membuktikan bukan sahaja kegagalan proksi Saudi bahkan membuktikan kegagalan anti-missile preventive strike mereka. Juga menunjukkan kegagalan strategi menghalang (preemptive) yang dilakukan oleh Saudi.

Secara ideologi dan eology agama Saudi menganuti faham Salafi-Wahabi bertentangan dengan segala jenis Shia maka mereka melihat ini sebagai p.era.ng Mazhab sejak awal lagi. Namun sebenarnya persekutuan antara pemberontak Houti dan Iran tidak bukanlah berdasarkan mazhab dan ideologi. Ini kerana Houti menganuti mazhab Zaidi , walaupun tidak mewakili komuniti Zaidi sedangkan pula Iran menganuti Shia Imamiyah yang tunduk kepada kuasa politik Wilayat-i Fakih, sebuah institusi kepimpinan Ulama Shia di Iran yang diasaskan selepas Revolusi Iran. Kesepakatan dua mazhab (Houti-Zaidi + Imamiyah) ini hanyalah semata-mata menghadapi ‘common enemy’ , musuh yang sama. Pada Houti meletakkan Hadi boneka Saudi sebagai kerajaan merupakan ancaman pada penduduk Yaman. Pada Iran ini merupakan masa terbaik untuk mengembangkan kuasa dan pengaruh wilayah (regional power).

P.era.ng Yaman menjadi ‘p.era.ng peribadi’ pada Muhammad Bin Salman sejak awal lagi. P.eran.g Yaman pada mulanya menjadi peluang beliau membuktikan kemampuannya menerajui Saudi sekaligus menerajui Gulf Cooperation Council , Sebuah badan antara-kerajaan Wilayah Teluk. Namun pe.ran.g ini menjadi mimpi ngeri. Bahkan menjadi ‘vietnam’ pada Saudi. Serangan demi serangan Houti masuk ke sempadan Saudi memalukan keupayaan MBS. Maka Saudi bertukar strategi dari menumpukan serangan kepada Houti yang sukar dikesan kepada tempat awam seperti hospital dan menyekat bantuan antarabangsa yang mendapat kritikan keras dari Pertubuhan Bangsa-Bangsa Bersatu.

Tujuan sekatan ini untuk melumpuhkan Houti disamping mengelakkan bantuan antarabangsa terlepas ke tangan Houti, malangnya yang menjadi mangsa hospital awam dan ramai rakyat biasa m.at.i kebuluran. PBB menyifatkan krisis kebuluran paling teruk yang sedang dunia saksikan.

Namun, disebabkan bantuan Amerika dibawah kepimpinan Trump , Saudi berjaya mengendahkan tekanan PBB. Kini tidak lagi, Presiden baharu Amerika Biden telah memberi beberapa sekatan ke atas individu rapat MBS, kemudian pula tekanan oleh NGO antarabangsa terutama dalam kes Khasohoggi , dan kekuatan Iran yang makin bertambah setelah kemenangan di Syria memberi tekanan hebat pada Saudi dan MBS. Houti mara men.yeran.g shariat mink milk Saudi pada 12 April 2021, kemudiannya terus mara m.enyeran.g Marib, pertahanan akhir kerajaan Hadi pada 26 April membuktikan tentera Hadi tajaan Saudi sudah nyawa-nyawa ikan. P.er.an.g yang memakan lebih 6 Billion USD itu tidak membawa Saudi pada kemenangan.

Pada 28 April MBS mengeluarkan kenyataan untuk berdamai dengan Iran sebagai jiran yang baik. Serentak dengan itu Menteri Luar Arab Saudi , Putera Faisal bin Farhan Al-Saud menawarkan genjatan senjata pada Houti. Houti segera membalas bersetuju dengan syarat segala sekatan senjata kepada Houti dan bantuan makanan kepada orang awam dihentikan. Menteri Luar Iran Mohammad Javad Zarif juga akhirnya menyambut baik cadangan MBS itu.

Aneh sekali, jika benar ini p.eran.g hak-batil , shia-sunni , seperti dipropagandakan oleh Saudi dan agamawan mereka seluruh dunia, bagaimana mereka boleh berdamai dengan kebatilan? Bahkan kaum yang ‘batil’ itu masih lagi agresif dan malah sedang mara? Jawapannya itulah sejenis bentuk ‘penunggangan agama’ . Pada hakikatnya game ini merupakan perebutan kuasa geopolitik di teluk itu.

Keputusan p.era.ng ini mengisyaratkan kemenangan jelas pada Iran , sebagai kuasa rantau yang baharu yang perlu diperakui. Suka atau tidak. Dan negara-negara Teluk Arab sudah melemah. Sumber minyak dalam krisis, ekonomi mereka tidak berdaya panjang (sustainable) , begitu juga kelemahan ketenteraan mereka. Sedang Iran sudah punya sekutu rantau. Gengaman kuasa di Yaman, Lubnan, Syria, dan yang paling kukuh Iraq. Dan sekiranya Biden kembali sertai ‘Nuclear Deal’ antara Iran dan Kesatuan Eropah (EU) hari ini, akses ekonomi Iran makin lebar. Tika itu apalah nasib negara teluk Arab?.?

Amirul Mukiminin
Penyelidik dan penganalisa politik bebas.


Nabi Khidir A.S. Dalam Legenda Dan Sejarah Dunia

Sebut
saja nama Nabi Khidir a.s, pasti ramai mengingati kisah pertemuan antara dua
laut membabitkan baginda dengan Nabi Musa a.s seperti direkodkan dalam Surah
al-Kahfi. Baginda bukan saja dikenali sebagai seorang nabi dan seorang yang
bijaksana tetapi turut dikenali dalam pelbagai kepercayaan lain sebagai
pelindung dan wali. Malah, kepercayaan lain turut mempunyai nama-nama lain
terhadap baginda.

Sesetengah
cendekiawan bukan Islam berpandangan watak Khidir itu sebenarnya jauh lebih tua
dari apa yang disangkakan. Ada berpandangan kisahnya berdasarkan kisah
Utnapishtim dari tamadun Mesopotamia, dewa kaum Kanaan Kothar-wa-Khasis atau
dewi air golongan Majusi bernama Anahita.

Agama Nasrani menggelar baginda sebagai St George dan ada sesetengah cendekiawan
Kristian berpandangan Khidir itu sebenarnya Nabi Ilyas a.s atau Elijah namun
pandangan itu ditolak. Kepercayaan Eropah menggelarnya Lelaki Hijau (Green Man)
sementara kelompok orang asli Amerika menggelarnya orang yang mempunyai banyak
helah (trickster).

Pertemuan dua laut

Kisah
pertemuan Nabi Musa a.s dengan Nabi Khidir a.s bermula selepas Nabi Musa
mendakwa baginda merupakan orang yang paling pintar. Namun selepas berbicara
dengan Allah s.w.t, baginda diberitahu ada seorang manusia yang jauh lebih
bijak berbandingnya. Lalu baginda ditemani pembantunya bernama Yusha’ bin Nun
berjalan ke satu tempat yang dikenali sebagai tempat pertemuan dua laut. Para
ulama dan cendekiawan berbeza pendapat tentang lokasi sebenar tempat pertemuan
dua insan istimewa itu. Yang pasti, bila mereka melalui kawasan pertemuan dua
laut, ikan yang dibawa sebagai bekalan makanan tiba-tiba melompat masuk ke
dalam laut.

Perkara
itu tidak disedari Nabi Musa dan Yusha’ sehinggalah mereka berdua hendak
berhenti melepaskan lelah dan menyediakan juadah makanan. Selepas melihat ikan
itu tiada, barulah pembantu Nabi Musa itu perasan bahawa tempat ikan melompat
itulah merupakan tempat pertemuan dua laut. Tanpa berlengah, kedua-duanya
segera berpatah balik ke lokasi itu dan di situlah Nabi Musa a.s bertemu dengan
Nabi Khidir a.s.

Sebelum
mula mengembara, baginda memberi amaran kepada Nabi Musa a.s agar bersabar
dengannya dan tidak bertanyakan banyak soalan, satu perkara yang
dipersetujuinya. Pengembaraan mereka berdua ini menyaksikan Nabi Khidir
melakukan sesuatu yang aneh tetapi jika dilihat secara tersirat, ia mengandungi
kebijaksanaan dan ihsannya menerusi ilmu ladunni yang dikurniakan Allah s.w.t
terhadap baginda. Tiga perkara pelik yang berlaku ialah baginda menebuk lubang
perahu seorang nelayan yang ditumpangi mereka, membunuh seorang anak kecil dan
membetulkan sebuah bangunan yang hampir menyembah bumi. Tiga perbuatan ini
nyata mengundang reaksi kurang senang Nabi Musa disusuli dengan pertanyaan
mengapa Nabi Khidir berbuat demikian.

Justeru pada akhir pengembaraan mereka, Nabi Khidir a.s memberi jawapan kepada persoalan yang dibangkitkan Nabi Musa a.s seperti direkodkan dalam ayat 79-82, Surah al-Kahfi, “Adapun perahu itu adalah ia dipunyai oleh orang-orang miskin yang bekerja di laut; oleh itu, aku bocorkan dengan tujuan hendak mencacatkannya, kerana di belakang mereka nanti ada seorang raja yang merampas tiap-tiap sebuah perahu yang tidak cacat. Adapun si anak kecil itu, kedua ibu bapanya adalah orang-orang yang beriman, maka kami bimbang bahawa ia akan mendesak mereka melakukan perbuatan yang zalim dan kufur. Oleh itu, kami ingin dan berharap, supaya Tuhan mereka gantikan bagi mereka anak yang lebih baik daripadanya tentang kebersihan jiwa, dan lebih mesra kasih sayangnya. Adapun tembok itu pula, adalah ia dipunyai oleh dua orang anak yatim di bandar itu; dan di bawahnya ada “harta terpendam” kepunyaan mereka; dan bapa mereka pula adalah orang yang soleh. Maka Tuhanmu menghendaki supaya mereka cukup umur dan dapat mengeluarkan harta mereka yang terpendam itu, sebagai satu rahmat dari Tuhanmu (kepada mereka). Dan (ingatlah) aku tidak melakukannya menurut fikiranku sendiri. Demikianlah penjelasan tentang maksud dan tujuan perkara-perkara yang engkau tidak dapat bersabar mengenainya.” Dalam agama Yahudi, kisah yang sama turut direkodkan mereka tetapi ia ditujukan kepada Nabi Ilyas a.s atau Elijah.

Khidir a.s dan legenda-legenda
sufi

Berdasarkan
kisah legenda seorang sufi, seorang dervish memujuk seorang raja untuk
menyokongnya selama tiga tahun dan sebagai balasan, dia akan membawa Lelaki
Hijau atau Khidir. Tetapi selepas tempoh yang dijanjikan itu selesai, dervish
itu gagal memenuhi janjinya dan melarikan diri. Tatkala itulah, seorang lelaki
berpakaian putih bertemu dengannya dan meminta dibawakan menghadap raja
tersebut.

Sebaik dibawa menghadap baginda, sang raja meminta pandangan para menterinya berkenaan nasib yang harus diterima si dervish itu. Menteri pertama mencadangkan si dervish dicincang sampai mati, menteri kedua (direbus hingga mati), menteri ketiga (dicampak ke dalam dapur yang panas) dan menteri terakhir (meminta raja mengampunkan si dervish). Kesemua syor yang dinyatakan mereka sebenarnya memberi petunjuk kepada latar belakang keluarga masing-masing. Lelaki berpakaian putih itu memberitahu latar belakang mereka: menteri pertama (anak seorang penjual daging), menteri kedua (anak seorang tukang masak), menteri ketiga (anak seorang pembuat roti) dan menteri keempat (anak seorang bangsawan).

Akhirnya,
raja itu memutuskan untuk mengampunkan dervish tersebut bukan sahaja kerana
mengikut syor menteri keempat tetapi percaya lelaki yang dibawa menghadap
baginda itu ialah Nabi Khidir a.s. Dan mengikut janji asal mereka, dervish
tersebut telah memenuhi janji yang dibuatnya sebelum ini.

Dalam satu legenda lain, Nabi Khidir a.s dikatakan telah menemui lokasi Air Kehidupan di sebelah timur dan pernah merasai air telaga itu. Pada satu ketika, baginda dikatakan berjalan di padang pasir dan menemui sebuah kolam yang telah kering. Khidir kemudiannya menjatuhkan seekor ikan kering dalam kolam berkenaan dan dengan izin Allah s.w.t, kolam tersebut mula dipenuhi dengan air. Tatkala itulah, baginda sedar inilah Air Kehidupan lalu mendorongnya terjun ke dalam kolam dan menukar warna jubahnya kepada warna hijau. Baginda selalu dikaitkan dengan laut dan dikatakan menetap di sebuah pulau di tengah-tengah lautan.

Hari ini, ramai warga Arab Syria melihat baginda sebagai semangat laut dan wali di lautan. Nabi Khidir turut digelar sebagai ‘Lelaki yang berjalan di atas lautan’. Golongan Sufi memberitahu baginda banyak membantu manusia dari kelemasan, api, raja-raja dan jin yang jahat, ular dan kala jengking yang berbisa. Baginda juga dianggap orang yang membantu melancarkan perjalanan manusia semasa mereka mengembara. Sebut pasal asal-usul baginda, wujud pelbagai teori siapa dirinya yang menghasilkan pelbagai legenda. Sesungguhnya hanya Allah sahaja yang mengetahui siapa sebenarnya Khidir a.s.

RUJUKAN:

1.
Miller, Mark. (2015). The Strange Life of Al-Khidr, the Legendary Immortal
Prophet, Mystic, Trickster and Sea Spirit. Ancient-Origins. https://www.ancient-origins.net/myths-legends/strange-life-al-khidr-legendary-immortal-prophet-mystic-trickster-and-sea-spirit-020673

2.
Surah.my. Surah al-Kahfi. http://www.surah.my/18


Kisah Mata Pena Merubah Dunia

Seringkali kita mendengar kata-kata pujangga “sesungguhnya mata pena itu lebih tajam dari sebatang padang”, tetapi jarang sekali kita berhenti untuk memeriksa sejauh manakah kebenaran kata pujangga itu. Dari segi logik pun kata-kata itu merupakan sesuatu yang tidak masuk akal. Bagaimana sebatang pen boleh jadi lebih kuat dari sebatang pedang yang menjadi senjata pahlawan dan tokoh-tokoh besar sejarah. Dengan sebatang pedanglah tokoh-tokoh seperti Genghis Khan, Julius Caesar dan Alexander The Great berjaya menakluk wilayah demi wilayah dan akhirnya membentuk empayar dan tamadun yang hebat.

Jadi amatlah pelik sekali jika hendak membandingkan sebatang pen dengan sebilah pedang. Lebih-lebih lagi di zaman ini apabila penulisan itu merupakan sesuatu yang dipandang remeh oleh masyarakat. Tengok sahajalah di media sosial, bila ada yang menulis panjang sedikit sahaja mulalah kita nampak komentar seperti “Tulis panjang-panjang pun apa kau dapat” dan “Panjang sangatlah, lukis boleh?”mengiringi hantaran tersebut.

Jadi amatlah sukar sekali untuk membayangkan keadaan di mana penulisan itu mampu membawa impak yang lebih hebat dari sebatang pedang. Tetapi, jika kita meneliti dari sudut sejarah, sebenarnya itulah perkara yang berlaku. Catatan sejarah menunjukkan yang sebatang pena mampu membangkitkan revolusi, mencetuskan perang berdarah dan membawa penulisnya ke pentas sejarah. Kerana penulisan yang baik itu mampu menggegarkan dunia, dan di sini saya senaraikan 3 risalah penulisan hebat sebagai bukti yang “pena itu lebih tajam dari mata pedang”.

Sejak awal kurun ke-5 lagi, Gereja Katolik sudah mengamalkan apa yang dipanggil sebagai indulgence. Indulgence merupakan satu dokumen yang disahkan oleh pihak gereja bertujuan untuk memberi pengampunan kepada penerima dokumen tersebut dan merupakan satu bentuk penebusan dosa (mengikut ajaran Kristian). Penerima dokumen perlulah melakukan sesuatu untuk membolehkan mereka menerima indulgence antaranya dengan membaca Bible, berpuasa ataupun menderma kepada pihak gereja.

Pada mulanya, pemberian indulgence bolehlah diibaratkan sebagai satu bentuk perlepasan dan mengurangkan hukuman dari Gereja, tapi apabila menghampiri kurun ke-13, indulgence sudah mula dilihat sebagai pengurangan tempoh masa di neraka. Malah lebih dari itu, indulgence sudah mula digunakan untuk mengutip duit (ataupun perkataan yang lebih baik lagi, sedekah) dari individu yang inginkan pengampunan. Seringkali dengan cara ini, golongan bangsawan dan yang kaya selalunya akan memberi “sedekah” yang lebih banyak kepada pihak gereja bagi mendapat pengurangan tempoh masa yang lebih lama di neraka (ya,bertabahlah, saya tahu bunyinya mengarut).

Korupsi yang berlaku ini berlarutan sehinggalah ke kurun ke-16 apabila indulgence sudah mula diperdagangkan dan dijual oleh pihak gereja. Malah, Pope Leo X juga menggunakan indulgence bagi mengumpul dana untuk membiayai projek St Peter’s Basilica di Rom. Inilah sebenarnya penunggang agama yang wujud sejak Zaman Pertengahan lagi yang mempergunakan agama sebagai alat untuk mengaut keuntungan. Perdagangan dan penjualan indulgence secara meluas yang mendapat sokongan gereja akhirnya membuka mata Martin Luther, seorang pendita dan professor Theology di Jerman.

Martin Luther melihat penjualan indulgence yang semakin merebak (dan mengarut) menulis 95 Theses yang datang dengan 95 persoalan dan hujah mempersoalkan penjualan indulgence dan pengumpulan dana melaluinya. Penulisan Luther pada asalnya berniat baik dan hanyalah bertujuan sebagai satu ruang untuk penghujahan dan perdebatan akademik secara sihat tentang penjualan indulgence.

Pada mulanya Luther hanya menampal risalahnya itu (mulanya di tulis dalam Latin) di pintu gereja di Wittenberg yang berfungsi sebagai papan kenyataan dan beliau bercadang untuk membuat debat terbuka bagi membincangkan perkara itu dengan lebih jelas bersama dengan orang awam. Tetapi tanpa Luther sedari, hasil penulisannya itu dibaca dan disebarkan dengan rancaknya di seluruh Jerman. Dibantu oleh teknologi pencetakan yang baru wujud pada ketika itu, risalah Luther ditafsir ke Bahasa Jerman, dicetak dan disebarkan di serata Eropah sehingga dalam masa sebulan sahaja, hampir semua orang Kristian mengetahui tentang risalah yang ditulis oleh Luther.

Seperti tularnya sesetengah hantaran di media sosial, begitulah tularnya risalah dari Luther. 95 Theses yang ditulis oleh Martin Luther akhirnya membawa kepada tercetusnya Reformasi Gereja pada tahun 1517. Reformasi Gereja membawa kepada perpecahan gereja dan membentuk mazhab-mazhab Kristian yang baru seperti Protestan. Lutheran, Anglican dan banyak lagi. Ianya berakhir dengan perang berdarah, 30 Years War yang bermula dari tahun 1618. Perang berdarah itu merubah rupa bentuk dan keadaan sosio-politik Eropah dan merupakan antara perang yang paling berdarah dalam lipatan sejarah dengan korban mencecah 8 juta orang.

Apa yang terjadi pada Luther? Luther terus menerus menyebarkan ajarannya dan tentangannya terhadap penjualan indulgence, dan akhirnya beliau mati di rumah tanpa sebarang konflik. Luther tidak pernah mengangkat sebatang pedang pun sepanjang tempoh Reformasi namun begitu, hasil penulisannya memberi impak yang sangat besar kepada Eropah.

Areopagitica: Perintis Kebebasan Bersuara

Pada tahun 1642, sebuah Perang Saudara tercetus di England yang melibatkan pertempuran di antara penyokong monarki dan juga penyokong Parlimen. Raja Charles I mendapat tentangan kuat dari Parlimen pada ketika itu yang mempersoalkan pemerintahan Raja Charles I selepas 11 tahun memerintah sendiri secara zalim tanpa gangguan dan bantahan dari Parlimen.

Perang saudara yang melihatkan pertempuran berdarah sehingga mengorbankan 100,000 orang itu bukan sahaja berlaku di medan perang, malah ia turut berlaku di atas kertas. Pada ketika itu, teknologi percetakan yang berkembang pesat sewaktu zaman Reformasi Gereja membolehkan penyebaran risalah dan makalah berlaku di antara orang ramai. Melihatkan kepada impak yang boleh terjadi daripada risalah-risalah ini, pihak monarki cuba untuk menghadkan dan menapis kandungan risalah yang dicetak. Sebarang kandungan yang difikirkan sebagai menghasut ataupun mempunyai tujuan yang tidak baik, penulis dan pencetak akan dihukum berat sesuai dengan kesalahan yang mereka lakukan.

Tapi langkah demi langkah yang diambil oleh pihak monarki menemui kegagalan kerana semakin ditekan semakin banyak risalah yang menetang monarki dicetak dan disebarkan kepada orang awam. Wujudnya persidangan parlimen yang panjang (Long Parliament) pada tahun 1640 membolehkan undang-undang yang mengawal selia risalah pencetakan dihapuskan dan akhirnya mewujudkan kebebasan bersuara.

Ketika perang saudara tercetus, kedua-dua pihak (monarki dan juga parlimen) mempergunakan industri percetakan bagi menarik sokongan rakyat terhadap perjuangan mereka. Penyokong parlimen akan mencetak risalah bagi menceritakan keburukan yang dilakukan oleh Raja Charles I dan Raja Charles I akan membalas kembali tuduhan itu dengan risalahnya sendiri. Pertempuran yang berlaku di atas kertas ini juga bukanlah sekadar satu retorik semata-mata, tetapi ia juga mampu mempengaruhi pertempuran di medan perang.

Pada tahun 1643, apabila parlimen mengalami kekalahan demi kekalahan di medan perang, satu ordinan diluluskan bagi mengawal dan menyelia industri percetakan. Kebebasan bersuara yang menjadi antara asas kepada Perang Saudara yang tercetus itu akhirnya dikekang semula oleh pihak parlimen kerana takutkan sokongan rakyat yang semakin ramai terhadap monarki. John Milton, seorang penyair Britain merupakan antara orang yang dihukum di bawah ordinan tersebut.

Pada November 1644, Milton menulis Areopagitica: speech of Mr. John Milton for the Liberty of Unlicenc’d Printing, to the Parlament of England yang ditujukan kepada pihak parlimen bagi menyatakan hujah beliau yang menentang usaha perlesenan dan kawal selia industri percetakan. Milton berhujah bahawa walaupun risalah yang tidak dikawal mampu mencetus revolusi dan perang berdarah, namun begitu, tindakan mengawal selia kandungan percetakan merupakan sesuatu yang naif, kerana tiada siapapun yang mampu menentukan dengan bebas tanpa sebarang pengaruh politik, apa yang patut dicetak, dan apa yang tidak sepatutnya disebarkan. Milton menggalakkan agar risalah dicetak tanpa sebarang kekangan agar ia bebas didebatkan dan dikritik bagi mencari satu sintesis yang sejati.

Walaupun Areopagitica tidak menganggu gugat parlimen dalam meneruskan kawal seliaan mereka terhadap industri percetakan, tetapi ia menjadi asas kepada pembentukan gerakan kebebasan media di Eropah. Malah Revolusi Perancis dan Revolusi Amerika yang berlaku pada kurun ke-18 mengambil banyak inspirasi dari Areopagitica hasil tulisan John Milton. Sehingga kini Areopagitica masih lagi disebut-sebut sebagai rujukan dan hujah-hujahnya digunakan bagi menyokong hak kebebasan bersuara.

Thomas Paine merupakan orang Britain yang berhijrah ke koloni British Amerika pada tahun 1774 dengan bantuan Benjamin Franklin. Di Amerika beliau mendapat tempat bekerja sebagai seorang editor akhbar untuk Pennsylvania Magazine. Kebolehan dan bakat yang beliau ada dalam menulis risalah yang membuka mata membolehkan idea beliau tersebar luas dalam masyarakat setempat. Namun begitu, Paine sentiasa berhati-hati dalam menulis dan sentiasa menghantar rencana/penulisannya di bawah nama samaran bagi mengelak tindakan yang keras dari British.

Pada ketika itu, hubungan tegang sudah mula wujud antara Great Britain dan koloni British Amerika. Pun begitu, tiada tanda-tanda dari penduduk koloni yang mereka mahukan kemerdekaan dari British walaupun wujud kebencian dari penduduk terhadap Britain dan monarki secara khususnya. Idea untuk kemerdekaan pada ketika itu dilihat begitu asing pada penduduk Amerika dan boleh dianggap sebagai satu bentuk pemberontakan terhadap British.

Thomas Paine mula menulis sebuah rencana yang pada asalnya ingin diterbitkan di surat khabar serata Philadelphia. Tetapi disebabkan penulisannya yang terlalu panjang, Paine menerbitkannya dalam bentuk risalah dan dicetak untuk disebarkan di serata koloni. Paine pada mulanya ingin menamakan risalahnya itu sebagai Plain Truth, tetapi atas nasihat rakannya, beliau menamakan risalahnya sebagai Common Sense.

Common Sense menyusun dengan baik hujah-hujah mengapa Amerika perlu bebas merdeka dari pengaruh British dengan mengkritik pemerintahan monarki dari sudut sejarah,politik dan juga agama. Common Sense menerima sambutan yang luas di serata koloni Amerika apabila ia terjual lebih dari 120,000 keping dalam hanya 3 bulan sahaja selepas diterbitkan. Common Sense dibaca di pub-pub,restoran, tempat berkumpul orang awam malah ia turut dibacakan oleh jeneral perang kepada tentera-tentera American Patriots sewaktu Perang Revolusi Amerika.

Impak Common Sense terhadap Revolusi Amerika adalah sangat besar sehingga John Adams, Presiden ke-2 Amerika Syarikat pernah berkata “tanpa pena dari penulis Common Sense (Common Sense diterbitkan di bawah nama samaran Thomas Paine, Englishman), pedang yang diangkat oleh George Washington pasti tidak akan beroleh kemerdekaan”.

Rumusan

Nah, itu dia 3 risalah hebat yang berjaya mencorak dan menempa sejarah. Kita di Malaysia juga apa kurangnya. Hasil-hasil karya sasterawan seperti Pak Sako, Usman Awang, dan Rahim Kajai bukan sahaja membuka mata, malah menjadi perintis kepada gerakan nasionalis dan kemerdekaan di negara kita. Jadi, selepas ini jika anda nampak hantaran ataupun penulisan yang panjang di media sosial, janganlah lagi keluarkan komentar bodoh seperti “panjang sangat, lukis boleh tak?” Manalah tahu, penulisan dan rencana itu bakal merubah dunia.

Rujukan

Standage, T. (2013). “Writing on the wall: Social media — the first 2,000 years.” m/s 57-67, 107-112,148-155

Cross, F. L., ed. The Oxford Dictionary of the Christian Church. New York: Oxford University Press. 2005,

Ludwig von Pastor, The History of the Popes, from the Close of the Middle Ages, Ralph Francis Kerr, ed., 1908, B. Herder, St. Louis, Volume 7, m/s 347-348

History.com (2009), “MARTIN LUTHER AND THE 95 THESES” History.com

Larminie, Vivienne, “On this Day: 23 November 1644, the publication of Milton’s Areopagitica and regulation of the press” The History of Parliament Online

Lepore,Jill (Oktober, 2016), “The Sharpened Quill: Was Thomas Paine too much of a freethinker for the country he helped free?” The New Yorker

Ku Hussein,Ku Seman (September, 2017), ““Wartawan -sasterawan” dalam perjuangan kemerdekaan” Berita H